text:
Şu gün irden paýtagtymyzda, ýurdumyzyň Söwda-senagat edarasynyň maslahatlar zalynda Durnukly ulag ulgamy boýunça Ählumumy maslahat geçirildi. Ýokary derejeli forumyň açylyş dabarasyna hem-de umumy mejlise Türkmenistanyň Prezidenti Gurbanguly Berdimuhamedow gatnaşdy.
Mälim bolşy ýaly, maslahat Birleşen Milletler Guramasynyň howandarlygynda geçirilýär. Onuň gün tertibine ulag ýaly strategiki ugurda hyzmatdaşlyga degişli meseleler girizildi. Şunuň bilen baglylykda, maslahata gatnaşmak üçin BMG-niň Baş sekretary Pan Gi Mun Aşgabada geldi.
Türkmenistanda şeýle ähmiýetli çäräniň geçirilmegi ýurdumyzyň halkara abraýynyň barha belende galýandygynyň hem-de türkmen Lideriniň BMG-niň Baş Assambleýasynyň münberinden beýan eden we ulag-aragatnaşyk ulgamynda özara bähbitli hyzmatdaşlygy ösdürmäge gönükdirilen oňyn başlangyçlarynyň ählumumy ykrarnamasynyň nobatdaky subutnamasydyr. Bu teklipleriň ähmiýeti örän uludyr, çünki ulag ulgamy dünýä ykdysadyýetiniň esasy ugurlarynyň biridir. Ol dünýä hojalyk gatnaşyklarynyň durnuklylygyna we deňagramlylygyna gönüden-göni täsir edýär, Birleşen Milletler Guramasy tarapyndan kabul edilen Durnukly Ösüş Maksatlaryny durmuşa geçirmekde möhüm orun eýeleýär.
Bitarap Türkmenistan bu ugurda umumy tagallalary utgaşdyrmak işinde işjeň orny eýeläp, şol sanda BMG-niň we beýleki abraýly halkara guramalaryň çäklerinde hyzmatdaşlygy ösdürip, daşary ýurtly hyzmatdaşlar bilen bilelikde iri düzümleýin taslamalary üstünlikli durmuşa geçirýär hem-de sebitde we dünýä möçberinde köp şahaly ulag düzümini döretmäge saldamly goşant goşýar. Durnukly ulag ulgamyny döretmek hakyndaky meseläniň taryhyna ýüzlenip, 2014-nji ýylyň sentýabr aýynda türkmen paýtagtynda ýokary derejeli Halkara maslahatynyň geçirilendigini bellemek gerek. Şol maslahat ulag ulgamynda hyzmatdaşlyga kuwwatly itergi berdi. Onuň netijeleri boýunça Aşgabat jarnamasy kabul edildi. Onuň esasy ugurlary ýurdumyzyň başlangyjy bilen Birleşen Milletler Guramasynyň Baş Assambleýasy tarapyndan 2014-nji we 2015-nji ýyllarda biragyzdan kabul edilen ýörite kararnamalaryň ikisinde öz beýanyny tapdy.
Hormatly Prezidentimiz Gurbanguly Berdimuhamedowyň ýolbaşçylygynda Türkmenistanda ulag toplumy we onuň ähli pudaklaryny yzygiderli ösdürmäge hem-de maddy-enjamlaýyn binýadyny pugtalandyrmaga gönükdirilen milli maksatnamalar işlenip taýýarlanyldy we üstünlikli durmuşa geçirilýär. Ýurdumyz geografiki taýdan örän amatly ýerleşmek bilen, möhüm ulag-üstaşyr we logistiki merkez hökmünde eýeleýän ornuny ynamly berkidip, ählumumy abadançylygyň bähbidine bu ulgamdaky ägirt uly kuwwatyndan netijeli peýdalanmaga çalyşýar.
Ählumumy maslahata gatnaşmak üçin birnäçe ýurduň döwlet we hökümet baştutanlary, parlamentleriniň ýolbaşçylary, dünýäniň onlarça döwletinden resmi wekiliýetler türkmen paýtagtyna geldiler. Forum Aşgabatda abraýly halkara guramalaryň we düzümleriň – Birleşen Milletler Guramasynyň hem-de onuň esasy komissiýalarynyň we ýöriteleşdirilen edaralarynyň, Ýewropada Howpsuzlyk we Hyzmatdaşlyk guramasynyň (ÝHHG), Ykdysady Hyzmatdaşlyk Guramasynyň (YHG), Şanhaý Hyzmatdaşlyk Guramasynyň (ŞHG), Garaşsyz Döwletleriň Arkalaşygynyň (GDA), Ýewropa Komissiýasynyň ulag boýunça komissarynyň edarasynyň, Awtomobil ulaglarynyň halkara birleşiginiň (IRU), Halkara Raýat awiasiýasy guramasynyň (ICAO), Demir ýollaryň halkara birleşiginiň (UIC), Halkara Ýol federasiýasynyň (IRF), Halkara awtomobil federasiýasynyň (FIA), Halkara deňiz guramasynyň (IMO), Ýewropa – Kawkaz – Aziýa ulag geçelgesiniň Hökümetara toparynyň (TRASEKA), Bütindünýä Söwda guramasynyň (WTO), Halkara energetika agentliginiň (IEA), Halkara elektroaragatnaşyk birleşiginiň (ITU), Bütindünýä bankynyň, Aziýa ösüş bankynyň, Ýewropanyň abatlaýyş we ösüş bankynyň, Ýewropanyň maýa bankynyň, Ýewraziýa patent guramasynyň (EАPO) we beýlekileriň ýolbaşçylaryny hem-de wekillerini jemledi.
Foruma hormatly Prezidentimiz Gurbanguly Berdimuhamedowyň hem-de BMG-niň Baş sekretary Pan Gi Munuň gatnaşmagy onuň ähmiýetini has-da artdyrýar.
Türkmen tarapyndan maslahatyň işine hökümet agzalary, birnäçe ministrlikleriň we pudak edaralarynyň, beýleki degişli düzümleriň ýolbaşçylary gatnaşýarlar. Forumyň açylyş dabarasyna Türkmenistanda işleýän diplomatik wekilhanalaryň ýolbaşçylary hem çagyryldy.
Ählumumy maslahatyň wakalaryny beýan etmek üçin daşary ýurtlaryň köpçülikleýin habar beriş serişdeleriniň – iri habarlar agentlikleriniň, teleýaýlymlaryň, metbugat neşirleriniň köpsanly wekilleri Aşgabada geldiler. Munuň özi halkara bileleşiginiň bu taryhy waka uly gyzyklanma bildirýändigine şaýatlyk edýär.
Irden, forumyň öň ýanynda oňa gatnaşyjylar türkmen paýtagtynyň günorta böleginde gurlan Türkmenistanyň Garaşsyzlyk binasyna gül desselerini goýdular.
Soňra hemmeler Söwda-senagat edarasynyň binasyna tarap ugradylar. Düýn şol ýerde Türkmenistanyň Döwlet baýdagyny we Birleşen Milletler Guramasynyň baýdagyny galdyrmak dabarasy boldy.
Bu ýerde, binanyň eýwanynda belent mertebeli myhmanlary we resmi wekiliýetiň ýolbaşçylaryny hormatly Prezidentimiz mähirli garşylady. Olaryň hatarynda BMG-niň Baş sekretary, Owganystan Yslam Respublikasynyň Prezidenti, Gruziýanyň Prezidenti, Pakistan Yslam Respublikasynyň Premýer-ministri, Awstriýa Respublikasynyň Milli geňeşiniň Ikinji Prezidenti, Belarus Respublikasynyň Milli Ýygnagynyň Respublika Geňeşiniň Başlygy, şeýle hem köp ýurtlaryň hökümet agzalary, degişli ministrlikleriň, iri halkara guramalaryň ýolbaşçylary bar.
Foruma gatnaşyjylaryň bilelikde resmi surata düşmek dabarasy tamamlanandan soň, maslahatlar zalynda maslahatyň açylyş dabarasy we umumy mejlisi geçirildi.
Türkmenistanyň Baştutany hem-de BMG-niň ýolbaşçysy zala barýarlar, şol ýerde olary ör turup, dowamly el çarpyşmalar bilen garşylaýarlar.
Hormatly Prezidentimiz Gurbanguly Berdimuhamedow ýygnananlara gutlag sözi bilen ýüzlenip, Durnukly ulag ulgamy boýunça birinji Ählumumy maslahatyň işine gatnaşmak baradaky çakylygy kabul edendikleri üçin myhmanlaryň ählisine tüýs ýürekden minnetdarlyk bildirdi.
Türkmenistanyň Baştutany Birleşen Milletler Guramasynyň Baş sekretary jenap Pan Gi Muna, bu guramanyň sekretariatynyň işgärlerine şu maslahata taýýarlyk görmegiň ähli tapgyrlarynda alyp baran uly we netijeli işleri üçin, aýratyn minnetdarlygyny beýan etdi.
Şu gün bu maslahata döwlet hem-de Hökümet Baştutanlary, iri halkara guramalarynyň ýolbaşçylary, bütin dünýäden görnükli diplomatlar, syýasy we jemgyýetçilik işgärleri gatnaşýarlar diýip, hormatly Prezidentimiz Gurbanguly Berdimuhamedow sözüni dowam etdi. Bu maslahata şeýle köpsanly we ýokary derejeli wekilleriň gatnaşmagyna biz doly esas bilen Türkmenistana goýlan hormatyň nyşany hökmünde garaýarys. Parahatçylygyň, ösüşiň hem-de öňe gitmegiň hatyrasyna durnukly ulag ulgamynda halkara hyzmatdaşlygyny berkitmäge gönükdirilen garaýyşlarymyzyň we maksatlarymyzyň umumydygynyň görkezijisi hökmünde baha berýäris. Biz siziň ähliňizi Aşgabatda görýändigimize örän şat. Ýurdumyzyň halkynyň adyndan size Türkmenistanda «Hoş gördük!» diýip, milli Liderimiz aýtdy.
Şu maslahatyň geçirilmegi, oňa ýokary derejeli wekilleriň gatnaşmagy bu ugurda aýratyn ähmiýetli we möhüm ýörelgeleriň bardygyny aýdyň görkezýär diýip, döwlet Baştutanymyz nygtady.
Birinjiden, dünýäde ulag ulgamynda ählumumy wezipeleri çözmek üçin tagallalary birleşdirmegiň zerurdygyna barha giňden düşünilýär. Ikinjiden, dünýä bileleşigi şeýle hyzmatdaşlyga taýýardygyny aýdyň görkezýär. Üçünjiden, ol Birleşen Milletler Guramasynyň bu ugurda amala aşyrýan işlerini goldaýar. Dördünjiden, halkara ählumumy arkalaşykly işlerde täze ugur - ulag diplomatiýasy barha köp ykrar edilýär. Bu diplomatiýanyň bolsa, ulag ulgamy boýunça köptaraplaýyn gatnaşyklaryň örän möhüm görnüşi bolup durýandygy Birleşen Milletler Guramasynda we beýleki halkara guramalarynyň çäklerinde tassyklanýar diýip, hormatly Prezidentimiz Gurbanguly Berdimuhamedow nygtady.
Şu gün Aşgabatda häzirki döwürde ulag ulgamynda halkara hyzmatdaşlygynyň nähili uly ähmiýete eýe bolýandygyna oňat düşünýän pikirdeşler ýygnandy diýsem, ulaldyp aýtdygym bolmasa gerek diýip, milli Liderimiz belledi. Şunuň bilen baglylykda, döwlet Baştutanymyz maslahatyň dowamynda hyzmatdaşlyk etmegiň hakyky maksatlaryna we talaplaryna laýyk gelýän häzirki zaman usullarynyň işlenip taýýarlanjakdygyna, geljek üçin meýilnamalaryň bellenjekdigine, täze mümkinçilikleriň kesgitlenjekdigine ynam bildirdi.
Dünýäniň häzirki ösüşinde ulag ulgamyna bagyşlanan giň we anyk ugurlar boýunça gepleşikler döwletleriň özara has-da oňat düşünişmegine, garaýyşlaryň ýakynlaşmagyna ýardam berer diýip pikir edýäris. Bu ulgamda özara hyzmatdaşlyk etmegiň öňdebaryjy usullaryny we nusgalaryny işläp taýýarlamaga şert döreder diýip, hormatly Prezidentimiz Gurbanguly Berdimuhamedow aýtdy.
Milli Liderimiz hyzmatdaşlyk, ynanyşmak, birek-birege hormat goýmak ýörelgeleriniň Türkmenistanyň alyp barýan halkara işiniň esasyny düzýändigini nygtap, ýurdumyzyň islendik netijeli garaýyşlar hem-de teklipler üçin açykdygyny, beýleki döwletler we halkara guramalary bilen gyzyklanma bildirilýän anyk ugurlar boýunça gepleşikleri geçirmäge hemişe taýýardygyny aýtdy.
Döwlet Baştutanymyz ýygnananlara ýene-de bir gezek tüýs ýürekden Türkmenistanyň paýtagtynda «Hoş gördük!» diýip ýüzlenip, şu iki günüň dowamynda foruma gatnaşyjylaryň köpsanly we möhüm meseleleri ara alyp maslahatlaşjakdygyny aýtdy hem-de olara alyp barjak işinde tüýs ýürekden uly üstünlikleri arzuw etdi.
Soňra hormatly Prezidentimiz maslahatyň umumy mejlisini Birleşen Milletler Guramasynyň resmi dilleriniň birinde – rus dilinde dowam edip, BMG-niň Baş sekretaryna söz berdi.
Jenap Pan Gi Mun foruma gatnaşyjylary mübärekläp, şu duşuşygyň dünýä bileleşigi üçin ähmiýetli döwürde geçýändigini belledi. Ösüş nukdaýnazaryndan möhüm öňegidişlikler bolup geçýär diýip, BMG-niň Baş sekretary aýtdy hem-de 2030-njy ýyla çenli döwür üçin Durnukly ösüş ulgamynda gün tertibi – bu biziň halklar, dünýäniň abadançylygy we hyzmatdaşlygyň hasabyna parahatçylyk üçin meýilnamamyzdyr diýip nygtady. Şunuň bilen baglylykda, belent mertebeli myhman kabul edilen we güýje giren howa boýunça Pariž ylalaşygynyň ähmiýetini belledi.
Jenap Pan Gi Mun halkara bileleşiginiň öňünde durýan möhüm wezipelere ünsi çekip, olary çözmekde durnukly ulag ulgamynyň ornuny nygtady. Ösüş ýolunda ýaramaz ýagdaýlaryň öňünde böwet goýmak zerurdyr, çünki, şeýle edilmese, ykdysadyýet, adam kuwwaty, ýol-ulag hadysasy, daşky gurşawyň hapalanmagy we bug gazlarynyň howa aralaşmagy nukdaýnazaryndan kynçylyklar ýüze çykyp biler. Biz oýlanyşykly maýa goýumlaryna, uglewodorod energiýasynyň sarp edilişini azaltmaga hem-de energiýanyň netijeliligini ýokarlandyrmaga ýardam edýän täze tehnologiýalara goldaw bermelidiris.
Bu mesele baradaky gürrüňi dowam etmek bilen, BMG-niň Baş sekretary ileri tutulýan meseleleriň çözgüdini gözlemek maksadynda 2014-nji ýylda Milletler Bileleşigi tarapyndan ýokary derejeli bilermenleriň geňeş toparynyň döredilendigini belledi. Munuň özi durnukly ulag ulgamynyň okgunly ösüşe, täze iş orunlarynyň döredilmegine, garyplygyň derejesiniň peselmegine, bazarlaryň açylmagyna, gender ösüşine, ilatyň pes üpjünçilikli gatlaklarynyň abadançylygynyň ýokarlandyrylmagyna ýardam edip biljekdigi nazara alnyp amala aşyryldy. Şu toparyň hasabatynda köpsanly möhüm maslahatlar beýan edilýär we mundan başga-da, oňa bütin dünýäde ýurtlaryň ulag ulgamyny kämilleşdirip biljekdiginiň anyk mysallary girizildi.
Ulag ulgamynyň dürli pudaklarynda örän köpsanly gyzykly taslamalar durmuşa geçirilýär. Biz muny Türkmenistanda we tutuş dünýäde görýäris diýip, belent mertebeli myhman nygtady. Syýasy işgärler hem-de işewürleriň wekilleri bu mümkinçilikleri ykdysady babatda peýda almak hem-de könelişen ulgamlary durnukly çözgüde çalyşmak arkaly adam kuwwatyny ösdürmäge ýardam etmek üçin ulanýarlar.
Jenap Pan Gi Mun türkmen Liderine we ýygnananlaryň ählisine ýüzlenip, Aşgabat forumynyň diňe bir durnukly ulag ulgamy boýunça maslahatdan ybarat däldigini belledi. Ahyrky netijede, biz bu ýere adamlaryň, şol sanda çagalarymyzyň we agtyklarymyzyň abadançylygynyň bähbidine ýygnandyk diýip, BMG-niň Baş sekretary aýtdy. Belent mertebeli myhman giriş sözüni tamamlap, durnukly ulagy üpjün etmegiň biziň dünýä baradaky umumy garaýşymyzyň oňyn bolmagy üçin zerurdygyny nygtady. Munuň özi biziň ýeke-täk umumy öýümizi—Ýer şaryny goramak üçin hem wajypdyr.
Soňra çykyş etmek üçin ýene-de hormatly Prezidentimize söz berildi.
Milli Liderimiz Gurbanguly Berdimuhamedow BMG-niň Baş sekretaryna we foruma gatnaşyjylaryň ählisine ýüzlenip, şu Durnukly ulag ulgamy boýunça Ählumumy maslahatyň geçirilmeginiň, gürrüňsiz, möhüm ähmiýetli wakadygyny nygtady. Ol bu ulgamda hyzmatdaşlyk etmegiň örän möhümdigine düşünmegi, onuň barşynda döwletler, sebitler we tutuş yklymlar üçin açylýan ägirt uly mümkinçiliklere göz ýetirmäge kömek edýär. Häzirki döwürde ulag ulgamy uzak möhlet üçin dünýä ösüşiniň esasy we kesgitleýji ugurlarynyň hataryna ynamly girýär, ählumumy ykdysadyýetiň möhüm şertine öwrülýär. Munuň özi bolsa geoykdysadyýeti täze many-mazmun bilen baýlaşdyrýar we oňa kuwwatly itergi berýär.
Hormatly Prezidentimiz bu barada aýtmak bilen, döwrebap, utgaşykly, deňagramly we ýokary tehnologiýaly ulag düzüminiň döredilmeginiň döwrümiziň hakyky zerurlygydygyna, durnukly ösüşiň ileri tutulýan maksatnamalarynyň biridigine ynam bildirdi. Onuň durmuşa geçirilmegi tutuş halkara bileleşiginiň strategiki bähbitlerine kybap gelýär, dünýä hojalyk gatnaşyklaryny pugtalandyrmaga, maýa goýum işjeňligini höweslendirmäge, dünýä, sebit we milli möçberlerde ykdysady hem-de durmuş görkezijileriniň ösmegine ýardam bermäge ukyplydyr. Şu maksat bilen, ýurdumyz BMG-niň Baş Assambleýasynyň garamagyna degişli kararnamalaryň iki taslamasyny hödürledi, olar biragyzdan kabul edildi. Dünýäniň onlarça döwletiniň olaryň awtordaşy bolup çykyş edendigi bellärliklidir. Şu mümkinçilikden peýdalanyp, milli Liderimiz şol döwletleriň ýolbaşçylaryna tüýs ýürekden minnetdarlyk bildirdi. Bu döwletleriň köpüsiniň wekilleri şu foruma gatnaşýar.
Hormatly Prezidentimiz Gurbanguly Berdimuhamedow BMG-niň giňden goldamagynda Türkmenistanyň bu ugurda alyp barýan yzygiderli hem-de işjeň syýasatynyň özüniň netijelerini berýändigini belledi. Bu gün dünýä ulagynyň ösüşiniň meseleleri boýunça gepleşikleriň diňe bir başlanmak bilen çäklenmän, eýsem, iň ýokary derejede barha oýlanyşykly hem-de maksada okgunly häsiýete eýe bolýandygyny ynamly aýtmak bolar. Bu gepleşiklere täze gatnaşyjylar – döwletler, kompaniýalar, halkara edaralary we guramalary goşulýar.
Merkezi Aziýa we Hazar sebitinde degişli ulag-üstaşyr we logistiki ulgamyň döredilmeginiň bu ýagdaýyň möhüm böleginiň biridigi äşgärdir. Gürrüň Gara deňiz we Baltika sebitleriniň, Günorta we Günorta – Gündogar Aziýanyň, Ýakyn Gündogaryň hem-de Aziýa-Ýuwaş umman sebitiniň deňiz terminallaryna çykmak arkaly kontinental Ýewraziýanyň giňişligini öz içine alýan ulag gatnawlarynyň köp şahaly, toplumlaýyn, utgaşykly düzümini gurmak barada barýar. Döwlet Baştutanymyz Türkmenistanyň milli derejede eýýäm ulag düzümini döretmegiň, ösdürmegiň we döwrebaplaşdyrmagyň giň möçberli maksatnamasyny durmuşa geçirmäge girişendigini aýtdy.
Ýurdumyzda awtomobil ýollarynyň, ýol aýrytlarynyň, köprüleriň gurluşygy çalt depginlerde alnyp barylýar. Ýaňy-ýakynda Aşgabadyň Halkara howa menzili açyldy, onuň ulanylmagy Türkmenistanyň üstaşyr kuwwatyny ep-esli ýokarlandyrmaga ýardam eder diýip, milli Liderimiz sözüni dowam etdi. Türkmenbaşy şäherinde Halkara deňiz portunyň gurluşygy ýokary depginde dowam edýär. Bu deňiz porty Aziýanyň we Ýewropanyň sepgidinde kuwwatly logistiki merkeze öwrüler. Ol deňiz, awtomobil, demir ýol we howa ulagyny ulanmak arkaly ýük daşalyşyny utgaşdyrmaga ýardam eder. Geljek ýylyň başynda biz Amyderýanyň üstünden geçýän sebitdäki iri awtomobil we demir ýol köprülerini ulanmaga bereris. Bu köprüler Özbegistanyň we Türkmenistanyň ulag ýollaryny birleşdirer, iki ugurda hem ulaglaryň hereketini ep-esli çaltlandyrar diýip, döwlet Baştutanymyz aýtdy.
Türkmenistanyň ulag strategiýasy uzakmöhletleýin häsiýete eýedir. Ol geografiki taýdan ýerleşişiň artykmaçlyklaryndan, ýurdumyzyň çäginde ysnyşykly halkara ykdysady goşulyşmagy hem-de hyzmatdaşlygy ösdürmek işine hyzmat edýän sebit we yklym ähmiýetli iri ulag merkezlerini döretmek üçin logistiki mümkinçiliklerden hem-de düzümden has doly peýdalanmaga esaslanýar. Şoňa görä-de, Türkmenistan hyzmatdaşlar bilen bilelikde sebitde iri halkara taslamalarynyň birnäçesini amala aşyrýar. Milli Liderimiz Gazagystan-Türkmenistan-Eýran demir ýolunyň ýylda 10-12 million tonna ýüküň daşalmagyny üpjün etmäge ukyplydygyny nygtady.
Hormatly Prezidentimiz Gurbanguly Berdimuhamedow bu baradaky gürrüňi dowam edip, bu polat ýoluň geljekde okgunly ösýän bazarlara çykmak arkaly gündogar we günorta ugurlarda ulag düzümine goşulmaga mümkinçilik döredýändigini belledi. Munuň özi giň möçberli we geljegi uly geoykdysady düzümleri döretmäge ýardam edýär. Döwlet Baştutanymyzyň habar berşi ýaly, birigün Türkmenistan-Owganystan-Täjigistan demir ýolunyň birinji tapgyry açylar. Ol Aziýa halkara ulag geçelgesiniň bir bölegine öwrüler. Bu geçelge taslama gatnaşýan ýurtlaryň, şeýle hem Gyrgyzystanyň çägi boýunça geçip, Hytaýyň köp şahaly demir ýol ulgamyna we onuň üsti bilen Aziýa-Ýuwaş umman sebitiniň bazarlaryna çykar.
Şunuň bilen baglylykda, milli Liderimiz Özbegistan-Türkmenistan-Eýran-Oman halkara ulag-üstaşyr geçelgesiniň taslamasynyň Ýakyn Gündogara göni çykmak üçin anyk mümkinçilikleri açjakdygyny belledi. Bu baradaky Ylalaşyga Aşgabatda gol çekildi.
Biz ählumumy ulag gatnaşyklaryna işjeň gatnaşmagymyzyň depginini birjik-de gowşatmazlygy göz öňünde tutýarys diýip, hormatly Prezidentimiz Gurbanguly Berdimuhamedow nygtady. Galyberse-de, ýurdumyz bu gatnaşyklary ösdürmäge hem-de giňeltmäge, ony anyk taslamalar we meýilnamalar bilen baýlaşdyrmaga taýýardyr. Türkmenistan olary döretmek bilen, ilkinji nobatda, Merkezi Aziýany häzirki döwrüň ählumumy ösüşiniň möhüm bölegi hasaplaýandygyndan ugur alýar.
Bu babatda biz Şanhaý Hyzmatdaşlyk Guramasy, Ýewraziýa Ykdysady Birleşigi, Garaşsyz Döwletleriň Arkalaşygy, Ykdysady Hyzmatdaşlyk Guramasy ýaly abraýly sebit guramalary bilen özara gatnaşyklaryň anyk mümkinçilikleriniň bardygyny görýäris. Biziň strategiki bähbitlerimiziň gabat gelýändigine, anyk ýörelgeleriň hem-de özara bähbitli hyzmatdaşlygyň esasynda yklymda ulag gatnawlarynyň modelleriniň sazlaşyk derejesine çykmaga ukyplydygymyza ynanýaryn diýip, milli Liderimiz nygtady.
Hormatly Prezidentimiz Gurbanguly Berdimuhamedow ýygnananlara ýüzlenip, Türkmenistanyň ulag meselesi boýunça ählumumy gepleşikleri geçirmek başlangyjy bilen BMG-niň derejesine çykyp, häzirki wagtda onuň Durnukly ösüş maksatlaryny ýerine ýetirmek bilen gönüden-göni baglydygyndan ugur alandygyny belledi. XXI asyrda Milletler Bileleşiginiň esasy wezipelerini çözmäge, tutuş dünýäde millionlarça adama hyzmat etmäge, dünýäniň serişdelerini aýawly saklamaga we artdyrmaga gönükdirilen döwrebap ulag binýadyny döretmek-- häzirki döwürde adamzat işiniň bu ulgamdaky halkara strategiýasynyň wezipesi, ine, şundan ybaratdyr.
Durnukly ösüşiň aýrylmaz bölegi hökmünde halkara ulagyň ösdürilmegi döwletleriň we sebitleriň ulag-üstaşyr gatnawyna goşulyşmagy arkaly ykdysadyýetleriň ösüşini höweslendirmäge, olaryň arasyndaky ösüşiň derejesindäki we ýaşaýan halklaryň ýaşaýyş-durmuşynyň hilindäki aratapawudy aradan aýyrmaga ýardam etmelidir diýip, döwlet Baştutanymyz aýtdy. Häzirki zaman ulag we üstaşyr düzüminiň döredilmegi, oňa barha täze çäkleriň çekilmegi häzirki döwürde diňe bir ýük daşalyşynyň möçberleriniň artdyrylmagyny, ýola sarp edilýän wagtyň gysgaldylmagyny, goşmaça maýa serişdeleriniň goýulmagyny we beýleki äşgär artykmaçlyklary däl, eýsem, täze iş orunlarynyň döredilmegini, durmuş maksatly desgalaryň gurulmagyny hem aňladýar. Hut adamlar, olaryň jana-jan zerurlyklary hemişe ösüşiň we öňegidişligiň ölçegi bolmalydyr. Munuň özi doly derejede ulag ulgamyna hem degişlidir. Döwrebap tehnologiýalary hem-de öňdebaryjy dolandyryş çözgütlerini ornaşdyrmak arkaly ulag gatnawlarynyň we düzüminiň ekologiýa taýdan howpsuzlygyny üpjün etmek bu babatda ileri tutulýan ugur bolmalydyr diýip, Türkmenistanyň Baştutany belledi.
Milli Liderimiziň nygtaýşy ýaly, biziň umumy wezipämiz hakyky ykdysady bähbitleri, halkara hyzmatdaşlygyň ýagdaýyny ekologiýa deňagramlylygyny saklamak zerurlygy bilen utgaşdyrmakdan ybaratdyr. Ynsanperwer ölçegi hem ulag ulgamynda hyzmatdaşlygyň möhüm ugurlarynyň biri bolup durýar. Häzirki zaman dünýäsinde täze, gysga ulag ýollaryny gurmak arkaly adamlaryň aragatnaşyk mümkinçiliklerini ýokarlandyrmak, täze ýurtlara baryp görmek isleglerini kanagatlandyrmak, beýleki halklaryň wekilleri bilen duşuşmagy üçin goşmaça mümkinçilikler açylýar. Bu bolsa, öz nobatynda, täze syýahatçylyk ugurlarynyň açylmagyna, adamlaryň arasynda gatnaşyklaryň ýola goýulmagyna itergi berýär. Munuň özi dünýäniň halklarynyň ýakynlaşmagyna hem-de özara düşünişmegine ýardam edýär diýip, hormatly Prezidentimiz Gurbanguly Berdimuhamedow belledi.
Milli Liderimiz çykyşyny tamamlap, Ählumumy maslahata gatnaşyjylaryň ählisini ýene-de bir gezek tüýs ýürekden mübärekläp hem-de onuň açylmagy bilen gutlap, hemmelere gyzykly we netijeli işlemegi arzuw etdi.
Döwlet Baştutanymyzyň çykyşy uly üns bilen diňlenildi we dowamly el çarpyşmalar bilen garşylanyldy.
Birleşen Milletler Guramasynyň Baş sekretary Pan Gi Muna söz berilýär.
BMG-niň ýolbaşçysy hormatly Prezidentimize, belent mertebeli myhmanlara, wekiliýetleriň baştutanlaryna hem-de ýygnananlaryň ählisine ýüzlenip, Aşgabat maslahatynda ýene-de çykyş etmegiň özi üçin uly hormatdygyny nygtady. Jenap Pan Gi Munuň belleýşi ýaly, forumyň ara alnyp maslahatlaşylmagyna girizilen meseläniň örän wajypdygyndan ugur alyp, bu örän ähmiýetli çärä hut özüniň gatnaşmagy baradaky çözgüde geldi.
Mälim bolşy ýaly, geçen ýylyň sentýabr aýynda Milletler Bileleşigi tarapyndan Durnukly ösüş maksatlary kabul edildi. Birleşen Milletler Guramasynyň Baş sekretary bular barada aýtmak bilen, şu maslahatyň BMG-niň bu ugur boýunça geçirýän ikinji möhüm forumydygyny belledi.
Belent mertebeli myhman bu iri çäräniň Aşgabatda guralýandygy we geçirilýändigi üçin hormatly Prezidentimiz Gurbanguly Berdimuhamedowa tüýs ýürekden hoşallyk bildirip, ýygnananlaryň ählisine oňa gatnaşýandygy üçin hoşallyk sözlerini aýtdy.
Jenap Pan Gi Mun ulag ulgamynyň ägirt uly ähmiýeti barada aýdyp, dünýä söwdasynyň halkara gatnaw ýollaryna baglydygyny belledi. Munuň özi iş orunlarynyň, ykdysady ösüşiň çeşmesidir. Ulag ulgamy adamyň tutuş ösüşine hem täsir edýär. Alysdaky künjeklerde ýaşaýandygyna garamazdan, adamlaryň ählisiniň bir ýerden başga bir ýere howpsuz barmaga mümkinçiligi bolmalydyr. Durnukly ulag adamlaryň hemmesini gurşap almalydyr diýip, BMG-niň Baş sekretary nygtady we aralyklary geçmekden başga-da, adamlaryň maşgalalarynyň agzalarynyň birek-birege ýakyn bolmagynyň hem wajypdygyny belledi.
Maslahatyň öňünde durnukly ulag, şol sanda ekologiýa ulgamy, hususan-da, kömürturşy gazyň atmosfera aralaşmagyny azaltmak hem-de dünýäde howanyň derejesiniň ýokarlanmagynyň öňüni almak bilen baglanyşykly wezipeler durýar diýip, belent mertebeli myhman sözüni dowam etdi. Ulag adamyň saglygyna hem täsir edýär. Munuň özi ýol-ulag hadysalaryna, daşky gurşawyň hapalanmagyna degişlidir. Şol ýol hadysalary köpsanly adam pidalaryna we heläkçilige getirýär.
Jenap Pan Gi Munuň nygtaýşy ýaly, munuň üçin diňe degişli meseleleri çözmek ýeterlik däldir. Munuň özi durnukly ulag ulgamyny döretmek bilen baglanyşyklydyr. Ekologiýa taýdan howpsuz we elýeterli ulgamlar zerur bolup durýar. Şunuň bilen baglylykda, BMG-niň Baş sekretary toplumlaýyn çäklerde, Durnukly ösüş maksatlary bilen bagly hem-de ulaglaryň dürli görnüşleriniň sepleşýändigini nazara alýan ulag ulgamyny ösdürmek maksatnamasyna umumy garaýyşlara, şeýle hem durmuş, ekologiýa we bu ugurdaky beýleki wajyp wezipelere degişli pikirleriň birnäçesini beýan etdi.
Belent mertebeli myhman iň täze tehnologiýalary ulanmak arkaly ulag ulgamyny ösdürmekde täzeçil çärelere çagyrmak bilen, häzirki wagtda köp täze zatlaryň – elektroawtomobilleriň, elektrik energiýasyny öndürmegiň alternatiw çeşmeleriniň, dürli döredijilik başlangyçlarynyň we beýlekileriň bardygyny belledi. Şunda maýa goýumlarynyň, maliýeleşdirmek meseleleriniň çözülmeginiň, hyzmatdaşlygy pugtalandyrmagyň, döwletiň we hususy ulgamyň arasynda hyzmatdaşlygy ýola goýmagyň hem-de hünärmenleri taýýarlamagyň zerurdygy nygtaldy. BMG-niň Baş sekretarynyň belleýşi ýaly, hemmeler bilelikde hereket edip, ulag ulgamynyň durnukly bolmagyny gazanyp bilerler.
Iki ýyl mundan ozal, ýokary derejeli maslahat beriji topary döredildi. Ol hususy ulgamy, senagat pudaklaryny, ýerli dolandyryş edaralaryny we merkezi hökümetleri birleşdirdi diýip, jenap Pan Gi Mun sözüni dowam etdi. Olar ýük daşamak we ýolagçy gatnatmak ulgamynda ulaglaryň ähli görnüşlerine wekilçilik etdiler. Geçen aýda bu topar durnukly ulag boýunça maslahatlar beýan edilen jemleýji hasabatyny hödürledi. Onuň many-mazmuny, esasan hem, Durnukly ösüş maksatlaryna ýetmek üçin ulagyň ekologiýa taýdan arassa görnüşlerine maýa goýumlarynyň köp möçberde gönükdirilmeginden ybaratdyr. BMG-niň Baş sekretary bu toparyň agzalarynyň käbiriniň şu gün bu maslahata gatnaşýandygyny belledi we pursatdan peýdalanyp, olara kömegi hem-de täze teklipleri üçin hoşallyk bildirdi.
Soňra belent mertebeli myhman bu maslahatyň onuň Birleşen Milletler Guramasynyň Baş sekretary hökmünde çagyrýan iň soňky halkara forumydygyny, özüniň bu wezipedäki işini durnukly ulag ulgamyna ünsüni jemlemek bilen tamamlamak isleýändigini belledi. Ulag ulgamy bolsa dünýäde ýaşaýşyň şertlerini gowulandyrmagyň, geljekki nesilleriň ösüşiniň möhüm şerti bolup durýar. Jenap Pan Gi Mun bular barada aýtmak bilen, maslahatyň barşynda meselelere döredijilikli çemeleşmäniň görkeziljekdigine, ulag ulgamymyzy durnukly etmek maksady bilen, borçnamalaryň kabul ediljekdigine ynam bildirdi. Munuň özi durmuş taýdan ösüşi, daşky gurşawyň goralmagyny üpjün eder.
BMG-niň Baş sekretary çykyşyny dünýämiziň ekologiýa taýdan durnukly, has sagdyn, sazlaşykly hem-de abadan bolmagy üçin ähli tagallalary etmek baradaky çagyryş bilen jemläp, ýygnananlaryň ählisine oňyn gepleşiklere ygrarlydyklary we foruma gatnaşýandyklary üçin hoşallyk bildirdi.
BMG-niň Baş sekretarynyň çykyşy hem dowamly el çarpyşmalar bilen garşylanyldy.
Soňra ýene-de hormatly Prezidentimiz söz aldy. Döwlet Baştutanymyz foruma gatnaşyjylara ýüzlenip, maslahatyň umumy mejlisiniň işine işjeň gatnaşýandyklary, çuň manyly çykyşlar, Türkmenistanyň adyna aýdylýan mähirli sözler, ýurdumyzyň halkara giňişligindäki başlangyçlaryna berilýän ýokary baha üçin öňünden minnetdarlyk bildirýändigini belledi. Bularyň ählisi dünýä derejesinde durnukly ulag meseleleri boýunça giň we işjeň gatnaşyklary ýola goýmagyň, bu ugurda döwletler hem-de halkara düzümleri bilen hyzmatdaşlygy has-da ösdürmegiň bähbidine seçilip alnan ýoluň dogrudygyna ynamyňy has-da artdyrýar diýip, milli Liderimiz aýtdy.
Hormatly Prezidentimiz Gurbanguly Berdimuhamedow ulag ulgamynyň häzirki wagtda ösüşiň esasy ugrudygyny belledi. Ony kämilleşdirmezden, döwrebaplaşdyrmazdan, öňdebaryjy tehnologiýalary ornaşdyrmazdan dünýä ykdysadyýetiniň okgunly ösüşini, onuň täze ýörelgeler esasynda ösdürilmegini, adamlaryň abadançylygynyň we ýaşaýyş-durmuşynyň hiliniň ýokarlandyrylmagyny, şu ýüzýyllykda Durnukly ösüş maksatlarynyň ýerine ýetirilmegini göz öňüne getirmek kyndyr.
Bu bolsa, öz nobatynda, deňhukuklylyk, birek-birege hormat goýmak, köptaraply peýdalylyk, bähbitleri nazara almak esasynda ählumumy ulag ulgamyny ösdürmegiň strategiýasyna ylalaşykly we jogapkärli çemeleşmeleri işläp taýýarlamagyň wajypdygyny aňladýar. Şunuň bilen baglylykda, türkmen Lideri şu günki mejlisiň barşynda gyzykly teklipleriň, peýdaly pikirleriň aýdyljakdygyna ynam bildirdi. Olar geljekki bilelikdäki işimizde göz öňünde tutular we ulanylar. Türkmenistan giň söhbetdeşlik, daşary ýurt tejribesine döredijilikli garamak üçin açykdyr, dürli pikirleri uly höwes bilen kabul edýär.
Soňra döwlet Baştutanymyz şu maslahatyň uly ähmiýetiniň bardygyny belledi. Onuň çäklerinde dürli döwletleriň we kompaniýalaryň ulag kuwwatlyklarynyň tanyşdyrylyşy geçiriler, täze taslamalar hödürlener, syýasy-hukuk häsiýetli resminamalaryň birnäçesine gol çekiler. Şu babatda ulag ulgamynda hyzmatdaşlyk örän döredijilikli işdir. Onuň barşynda täze mümkinçilikler açylýar, dürli ýurtlaryň wekilleriniň arasynda özara gepleşikleriň tejribesi toplanylýar.
Milli Liderimiz maslahatyň häzirki zaman syýasatşynaslygyny, geoykdysadyýet nazaryýetini we halkara gatnaşyklaryny ösdürmäge saldamly goşant boljakdygyna ynam bildirdi. Bularyň ählisi özara düşünişmek ýagdaýynyň has-da berkidilmegine ýardam eder, diýmek, parahatçylygy, döwletleriň we halklaryň arasyndaky özara ynanyşmagy pugtalandyrmak işine hyzmat eder.
Hormatly Prezidentimiz Gurbanguly Berdimuhamedow aýdylanlary jemläp, häzirki sebit hem-de ählumumy ösüş babatda durnukly ulag ulgamynyň ornuny giňden we içgin ara alyp maslahatlaşmagyň umumy gyzyklanmalara has gowy düşünmäge, garaýyşlaryň ýakynlaşmagyna, hyzmatdaşlyk gatnaşyklarynyň täze usullaryny hem-de nusgalaryny işläp taýýarlamaga ýardam etjekdigine ynam bildirdi.
Döwlet Baştutanymyz hemmelere foruma gatnaşýandygy üçin ýene-de bir gezek minnetdarlyk bildirip, ýygnananlaryň ýokary hünär ussatlygyna hem-de taýýarlygyna ýokary baha berýändigini aýtdy. Sözüniň ahyrynda milli Liderimiz ýurdumyzyň giň gatnaşyklary hem-de bilelikdäki işi mundan beýläk-de dowam etdirmäge taýýardygyny tassyklady.
Ýygnananlaryň ählisiniň adyndan türkmen Liderine we iri halkara guramasynyň ýolbaşçysyna forumyň açylyşyna hem-de umumy mejlisine gatnaşýandygy we gymmatly çykyşlary üçin tüýs ýürekden hoşallyk beýan edildi.
Soňra hormatly Prezidentimiz we Birleşen Milletler Guramasynyň Baş sekretary Söwda-senagat edarasynyň maslahatlar zalyndan çykyp, BMG-niň ýurdumyzdaky wekilhanasynyň täze binasyna tarap ugradylar. Olar şol ýerde täze binanyň açylyş dabarasyna gatnaşdylar.
Günüň ikinji ýarymynda hormatly Prezidentimiz Gurbanguly Berdimuhamedow ikitaraplaýyn duşuşyklaryň birnäçesini, şol sanda Gruziýanyň Prezidenti Giorgi Margwelaşwili, Owganystan Yslam Respublikasynyň Prezidenti Mohammad Aşraf Gani, Awstriýa Respublikasynyň Milli geňeşiniň Ikinji Prezidenti Karlhaýns Kopf, Belarus Respublikasynyň Milli Ýygnagynyň Respublika Geňeşiniň Başlygy Mihail Mýasnikowiç, ŞHG-niň Baş sekretary Raşid Alimow bilen duşuşyklary geçirdi.
Şol gün hormatly Prezidentimiz BMG-niň Baş sekretary bilen duşuşdy.
***
Durnukly ulag ulgamy boýunça Ählumumy maslahatyň çäklerinde Birleşen Milletler Guramasynyň Baş sekretary Pan Gi Mun žurnalistleriň sowallaryna jogap berdi.
BMG-niň Baştutany Aşgabatda forumyň guralyş derejesine, dünýä ösüşiniň möhüm şerti hökmünde durnukly ulag ulgamyny döretmek boýunça açyk pikir we teklipleri alyşmak üçin meýdança öwrülen maslahatyň wekilleriniň işlemegi üçin döredilen şertlere ýokary baha berdi.
Jenap Pan Gi Mun Türkmenistanyň Hökümetine hem-de hormatly Prezidentimiz Gurbanguly Berdimuhamedowa hökümetleriň, işewürleriň, raýat jemgyýetiniň we halkara düzümleriniň giňden wekilçilik etmeginde hyzmatdaşlygyň hem-de ykdysady babatda we ekologiýa ulgamynda jogapkärli çözgütleri gözlemegiň täze ýollaryny ara alyp maslahatlaşmaga döredilen mümkinçilik üçin tüýs ýürekden hoşallyk bildirdi. Munuň özi daşky gurşawy goramaga we durmuş abadançylygyny üpjün etmäge mümkinçilik berer.
Durmuş durnuklylygyny, sebitara gatnaşyklaryň hem-de milli zähmet bazarynyň ösdürilmegini kepillendirýän ulag hyzmatlarynyň elýeterliligini üpjün etmek, täze tehnikalary ornaşdyrmak hem-de ulag toplumyny döwrebaplaşdyrmak arkaly ykdysady netijeliligi we ulag gatnawlarynyň howpsuzlygyny gazanmak, ulag howpsuzlygyny üpjün etmäge täze çemeleşmeleriň, dolandyryş gurallarynyň we düzümiň desgalarynyň goraglylygyna gözegçilik etmek boýunça çäreleriň bitewi ulgamyny döretmegiň zerurdygy barada gürrüň edildi.
Birleşen Milletler Guramasynyň Baş sekretary Pan Gi Mun BMG-niň howandarlygynda geçirilýän şu forumyň sebit we ählumumy ösüşiň derwaýys meselelerini netijeli çözmek maksady bilen ulag ulgamynda özara gatnaşyklaryň deňagramly gurallaryny işläp taýýarlamaga ýardam etjekdigine ynam bildirdi.
***
Maslahatyň barşynda oňa gatnaşyjylara ulag ulgamynda Türkmenistanyň ýöredýän syýasaty, ýollaryň multimodal ulgamyny ösdürmek boýunça ýurdumyzyň amala aşyrýan milli we sebit derejesindäki taslamalarynyň ähmiýeti we gerimleri barada düşünje berýän 3D ölçegli wideofilm görkezildi.
Filmiň şekillerinde Türkmenistanyň çäginde halkara derejesindäki üstaşyr-ulag merkezlerini, logistik ulgamlaryny döretmek, ýurdumyzyň ulag toplumynyň bäsdeşlige ukyplylygyny ýokarlandyrmak boýunça oý-pikirleriň durmuşa geçirilişi görkezildi.
Maslahata gatnaşyjylaryň uly gyzyklanma bilen tomaşa eden filmi ykdysadyýetiň şu ulgamynyň ähli ugurlarynyň: raýat awiasiýasynyň, demirýol we awtoýol pudaklarynyň, awtomobil, deňiz we derýa ulaglarynyň artýan kuwwaty bilen tanyşdyrýar. Ýurdumyzda möhüm kontinental ugurlaryny özünde jemleýän hem-de ýokary hilli hyzmatlary hödürleýän iri üstaşyr-ulag düzümleri döredilýär.
Soňky ýyllarda ulag ulgamynda Türkmenistanyň halkara hyzmatdaşlygynyň işjeň ösmegi bu ulgamda hormatly Prezidentimiz Gurbanguly Berdimuhamedowyň ýöredýän syýasatynyň ileri tutulýan ugurlary, we ony amala aşyrmakda gazanylan üstünlikler bilen tanyşdyrýan wediofilmde hem beýan edildi.
Umumy mejlisiň dowamynda maslahata gatnaşyjylaryň çykyşlary diňlenildi. Olarda forumyň gün tertibine girizilen meseleler hem-de strategiki ulag ulgamynda oňyn hyzmatdaşlygy ösdürmegiň derwaýys meseleleri barada durlup geçildi.
Owganystan Yslam Respublikasynyň Prezidenti Mohammad Aşraf Gani öz çykyşynda myhmansöýerlik üçin hoşallyk bildirip, Türkmenistanyň adyna iki ýyl mundan ozal türkmen paýtagtynda geçirilen ulag geçelgeleri meseleleri boýunça Halkara maslahatynyň netijeleri boýunça kabul edilen Aşgabat jarnamasy boýunça işiň dowam etdirilmegi bilen tüýs ýürekden çykýan gutlag sözlerini aýtdy. Belent mertebeli myhmanyň belleýşi ýaly, şol möhüm forumda hödürlenen teklipler iş ýüzünde öz beýanyny tapdy. Jarnama girizilen borçnamalaryň her biri anyk mysallarda beýanyny tapdy hem-de öz netijesini berdi, biziň hemmämiz olardan peýdalanýarys diýip, goňşy dostlukly ýurduň baştutany nygtady.
Şunuň bilen baglylykda, Prezident Mohammad Aşraf Gani Owganystany we tutuş Merkezi Aziýany mundan beýläk-de ösdürmek babatda Aziýa halkara ulag geçelgesiniň birinji tapgyrynyň hem-de demir ýol gatnawlarynyň açylmagynyň wajypdygyny aýratyn belledi.
Belent mertebeli myhman durnukly ulag ulgamynyň uly ähmiýeti barada aýdyp, döwletleriň durmuş-ykdysady ösüşiniň hem-de özara bähbitli hyzmatdaşlygyň möhüm şerti hökmünde ählumumy möçberde degişli ulag-logistika düzümini döwrebaplaşdyrmagyň zerurdygyny belledi. Owganystanyň Baştutany bu ulgama mundan beýläk-de maýa goýumlaryny goýmagyň, öňde goýlan wezipeleri çözmäge netijeli, oýlanyşykly hem-de toplumlaýyn çemeleşmeleri ornaşdyrmagyň wajypdygyna ünsi çekip, Türkmenistanda bu babatda uly ösüşiň üpjün edilendigini nygtady.
Şunuň bilen baglylykda, Prezident Mohammad Aşraf Gani ulag-aragatnaşyk gatnawlarynyň ulgamlaryna goşulyşmagyň hasabyna Aziýa sebitiniň dünýä hojalyk gatnaşyklar ulgamyna goşulyşmagynyň meselesi barada durup geçdi. Munuň özi esasy ösüş maksatlaryny durmuşa geçirmek babatda giň mümkinçilikleri açar. Owganystanyň Baştutany owgan tarapynyň bu ileri tutulýan ugurda oňyn hyzmatdaşlygy ösdürmäge uly gyzyklanma bildirýändigini we taýýardygyny beýan edip, şeýle hyzmatdaşlygyň öz ýurdunyň sebit we ählumumy derejede goşulyşmagyna, möhüm durmuş meselelerini çözmäge ýardam etjekdigini belledi.
Prezident Mohammad Aşraf Gani Türkmenistanyň uly oňyn tejribesini hem-de gazanan üstünliklerini nygtap, şu forumyň, 2014-nji ýylyň sentýabr aýynda geçirilen Halkara maslahaty ýaly, örän netijeli boljakdygyna ynam bildirdi.
Çykyşynyň ahyrynda belent mertebeli myhman myhmansöýerlik hem-de forumyň üstünlikli işlemegi üçin döredilen ajaýyp şertler üçin hormatly Prezidentimize tüýs ýürekden hoşallyk bildirdi.
Pakistan Yslam Respublikasynyň Premýer-ministri Muhammad Nawaz Şarif umumy mejlisde çykyş edip, hormatly Prezidentimiz Gurbanguly Berdimuhamedowa hem-de BMG-niň Baş sekretary Pan Gi Muna şu möhüm maslahaty çagyrmak baradaky başlangyjy üçin hoşallyk bildirdi.
Belent mertebeli myhmanyň belleýşi ýaly, pakistan tarapynyň bu foruma gatnaşmagy Pakistanyň sebit we ählumumy goşulyşmak ýagdaýyna, Durnukly ösüş maksatlaryny ilerletmekde, özara bähbitli halkara hyzmatdaşlygyny giňeltmekde, ählumumy parahatçylygy we durnuklylygy pugtalandyrmakda ulag-üstaşyr ulgamyň ägirt uly kuwwaty bilen baglylykda, şol ulgamda düzümleýin taslamalara möhüm ähmiýet berýändiginiň aýdyň subutnamasy bolup durýar. Şunuň bilen birlikde, Pakistan energetika ulgamynda we degişli düzümdäki sebitleýin maksatnamalary, şol sanda Türkmenistan – Owganystan-Pakistan-Hindistan (TOPH) gaz geçirijisini gurmak baradaky taslamany we beýlekileri goldaýar.
Pakistan Yslam Respublikasynyň Premýer-ministri okgunly ösüşiň aýrylmaz bölegi hökmünde ulag-aragatnaşyk ulgamlarynyň ornuny nygtap, netijeli hyzmatdaşlygy işjeňleşdirmek, parahatçylygy, howpsuzlygy hem-de döwletleriň we halklaryň abadançylygyny üpjün etmek maksady bilen tagallalary mundan beýläk-de birleşdirmegiň wajypdygyny aýtdy.
Belarus Respublikasynyň Milli Ýygnagynyň Respublika Geňeşiniň Başlygy Mihail Mýasnikowiç çykyşynda bu Ählumumy maslahata gatnaşmaga döredilen mümkinçilik üçin Türkmenistanyň Prezidentine we Hökümetine çuňňur hoşallygyny beýan edip, halkara bileleşigi tarapyndan dünýä ösüşiniň täze nusgasynyň biri-biriniň üstüni doldurýan üç sütüne daýanýandygyny belledi. Olaryň birinjisi täze taglymlary dörediji şahsyýet bolan adam, ikinjisi bäsdeşlige ukyply ykdysadyýet we üçünjisi daşky gurşawyň hilidir.
Şunuň bilen baglylykda, ählumumy häsiýete eýe bolan möhüm meseleleriň çözgüdini tapmak babatynda bu ugurda umumy tagallalary hem-de özara bähbitli hyzmatdaşlygy ilerletmekde umumy tagallalaryň oňyn utgaşdyrylmagynda şu gezekki forumyň ähmiýetine aýratyn üns çekildi.
Dürli ýurtlaryň we iri halkara guramalarynyň wekilleriniň giňden gatnaşmagynyň Aşgabat maslahatynda foruma gatnaşyjy döwletleriň ykdysadyýetleriniň peýdasyna ulag ulgamynyň mundan beýläk-de ösdürilmegini ugur edinýän möhüm çözgütleriň kabul ediljekdigine esas döredýändigi bellenildi.
Belarusuň Milli Ýygnagynyň Respublika Geňeşiniň Başlygy çykyşynyň ahyrynda Türkmenistanyň Prezidenti Gurbanguly Berdimuhamedowyň başlangyçlary netijesinde Türkmenistanyň anyk ulag-logistika hyzmatlary bilen dünýä bazaryna çykýandygyny, munuň bolsa sebit möçberinde hem, ählumumy derejede hem möhüm we uly gyzyklanma eýe bolup durýandygyny nygtady.
Awstriýa Respublikasynyň Milli Geňeşiniň Ikinji Prezidenti Karlhaýns Kopf öz çykyşynda BMG-niň howandarlygynda Aşgabatda geçirilýän Ählumumy maslahata gatnaşmagyň özi üçin uly hormatdygyny belledi. Nygtalyşy ýaly, durnukly ulag ulgamy – bu eşretlere howpsuz we ykdysady taýdan şertlendirilen elýeterlilikdir.
Çykyşynyň dowamynda jenap Karlhaýns Kopf ulag ulgamy bilen baglanyşykly meseleleri çözmekde Awstriýanyň tejribesine degip geçdi.
Belent mertebeli myhman durnukly ösüş babatda innowasiýalara hem-de öňdebaryjy tehnologiýalara esaslanýan häzirki zaman ulag ulgamyny döretmegiň ähmiýeti barada aýdyp, munuň üçin bar bolan uly kuwwatdan netijeli peýdalanmagyň, şol sanda alternatiw çözgütleri, ekologiýa taýdan arassa gaýtadan dikeldilýän energiýa çeşmelerini ulanmagyň zerurdygyny nygtady.
Bellenilişi ýaly, ykjamlylyk durmuş we ykdysady taýdan ösüşiň esasy şertleriniň biridir. Ol oňyn goşulyşmak işine ýardam edýär hem-de adamlaryň ýaşaýyş derejesini has-da ýokarlandyrmagy giňeltmäge mümkinçilik berýär. Munuň özi howpsuzlyk, netijelilik we daşky gurşaw ýaly ileri tutulýan meseleleri nazara almak bilen, ählumumy ulag syýasatynyň wezipeleriniň wajypdygyny şertlendirýär.
Jenap Karlhaýns Kopf häzirki we geljekki nesiller üçin durnukly ulag ulgamynyň ähmiýetini nygtap, umumy rowaçlygyň bähbidine özara peýdaly halkara hyzmatdaşlygy mundan beýläk-de pugtalandyrmagyň möhümdigini belledi. Aşgabat maslahaty hem muňa ýardam etmelidir.
Gazagystan Respublikasynyň Premýer-ministriniň birinji orunbasary Askar Mamin, Özbegistan Respublikasynyň Premýer-ministriniň birinji orunbasary Rustam Azimow, Gyrgyz Respublikasynyň Premýer-ministriniň birinji orunbasary Muhammetkalyý Abulgaziýew we Täjigistan Respublikasynyň Premýer-ministriniň orunbasary Azim Ibrohim çykyşlarynda Merkezi Aziýanyň döwletleri üçin durnukly ulag ulgamynyň meseleleriniň wajypdygyny aýratyn bellediler. Şunuň bilen baglylykda, Aşgabatda geçirilýän Ählumumy maslahatyň ähmiýeti nygtaldy. Bu maslahat ulag-kommunikasiýa düzümini ösdürmek ulgamynda hyzmatdaşlygyň ileri tutulýan meseleleri boýunça netijeli pikir alyşmak üçin açyk meýdança bolup durýar. Çykyş edenler ulag ulgamynda Türkmenistanyň başlangyçlarynyň örän wajypdygyny belläp, öz ýurtlarynyň bu ugurda mundan beýläk-de gatnaşyk etmäge taýýardyklaryny tassykladylar we forumyň netijeleriniň möhüm düzümleýin taslamalary ilerletmek boýunça netijeli hyzmatdaşlygy işjeňleşdirmäge ýardam etjekdigine ynam bildirdiler.
Halkara Raýat awiasiýasy guramasynyň (ICAO) Baş sekretary hanym Fan Lýunyň hem-de Bütindünýä bankynyň 2030-njy ýyla çenli döwür üçin ösüş ulgamynda gün tertibiniň meseleleri boýunça toparyň uly wise-prezidenti jenap Mahmud Mohieldiniň çykyşlarynda häzirki döwrüň ýagdaýlary we ählumumy ösüşiň geljegi babatda Aşgabat forumynyň strategiki ähmiýeti bellenildi.
Umumy mejlisde şeýle hem Namibiýanyň, Swazilendiň, Zambiýanyň we beýleki ýurtlaryň ýokary wezipeli wekilleriniň çykyşlary diňlenildi. Olarda uly maslahatyň gün tertibine girizilen meseleleriň wajypdygyny hem-de taraplaryň durnukly ulag ulgamyny döretmek babatda netijeli hyzmatdaşlygy ösdürmäge uly gyzyklanma bildirýändigi nygtaldy.
Halkara forumyna gatnaşyjylaryň hormatyna Türkmenistanyň Prezidentiniň adyndan resmi günortanlyk nahary berildi. Onda döwlet Baştutanymyz we BMG-niň Baş sekretary söz sözlediler.
Soňra maslahat öz işini “Durnukly ulag Durnukly ösüş maksatlarynyň üns merkezinde”, “Oba ulaglaryny ösdürmek üçin meseleler we mümkinçilikler: has uzakdaky ülkelere artykmaç mümkinçilikleri bermek bilen”, “Howanyň üýtgemegi bilen bagly meseleleriň çözülmeginde durnukly ulag çözgütleri”, “Ýük we ýolagçy ulaglaryna niýetlenen şäher infrastrukturasy” diýen mowzuklaýyn mejlislerde dowam etdi.
Foruma gatnaşyjylar onuň iş ýüzündäki ähmiýetini nygtap, Türkmenistanyň ulag-aragatnaşyk ulgamynda özara bähbitli halkara hyzmatdaşlygy pugtalandyrmaga, degişli utgaşykly düzümi döretmäge saldamly goşandyna ýokary baha berdiler. Şol düzüm bolsa döwrüň talaplaryna laýyk gelýär hem-de döwletlere we sebitlere anyk ykdysady mümkinçilikleri bermäge, olaryň strategiki bähbitleriniň sazlaşmagyna ýardam etmäge ukyply kuwwatly goşulyşmak serişdesi bolup durýar.
Maslahatyň barşynda hormatly Prezidentimiz Gurbanguly Berdimuhamedowyň öňe süren, sebit we ählumumy derejede netijeli hyzmatdaşlygy ösdürmäge, bu ulgamda umumy tagallalary mundan beýläk-de utgaşdyrmaga gönükdirilen başlangyçlarynyň örän wajypdygy bellenildi.
Forumyň çäklerinde resminamalaryň birnäçesine, şol sanda Özara gyzyklanma bildirilýän ugurlar boýunça geňeşmeleriň usulyny ýola goýmak babatda Türkmenistanyň Daşary işler ministrligi bilen Çili Respublikasynyň Daşary işler ministrliginiň arasynda Özara düşünişmek hakynda Ähtnama; Girdejiler üçin salgytlar babatda iki gezek salgyt salynmagyny aradan aýyrmak hem-de fiskal boýun gaçyrylmagynyň öňüni almak hakynda Türkmenistanyň Hökümeti bilen Koreýa Respublikasynyň Hökümetiniň arasyndaky Konwensiýanyň tassyklanandygy baradaky hatlary alyşmak hakyndaky Teswirnama; Türkmenistanyň Hökümeti bilen Koreýa Respublikasynyň Hökümetiniň arasynda olaryň degişli çäklerinde we ondan daşarda howa gatnawlary hakyndaky Ylalaşyga üýtgetmeleri girizmek barada Teswirnama; Türkmenistanyň Demir ýol ulaglary ministrligi bilen Koreýa Respublikasynyň Ýer, üpjünçilik ulgamlary we ulag ministrliginiň arasynda ulag babatda hyzmatdaşlyk etmek barada Özara düşünişmek hakynda Ähtnama; Ulag babatda hyzmatdaşlygy mundan beýläk-de ösdürmek meýilleri barada Türkmenistanyň Hökümeti bilen Ermenistan Respublikasynyň Hökümetiniň arasynda Özara düşünişmek hakynda Ähtnama; Türkmenistanyň we Gyrgyz Respublikasynyň howa edaralarynyň wekiliýetleriniň arasyndaky duşuşygyň Teswirnamasyna; Türkmenistan üçin Ýurt maksatnamasyny ýerine ýetirmek boýunça hyzmatdaşlygyň çäklerinde tassyklanan, 2016-2020-nji ýyllarda BMG-niň Ilat gaznasy tarapyndan maliýeleşdirilýän Iş meýilnamalarynyň ýerine ýetirilmegi üçin Türkmenistanyň Prezidentiniň ýanyndaky Döwlet gullugy akademiýasy bilen BMG-niň Ilat gaznasynyň arasyndaky Şertnama; Türkmenistanyň Prezidentiniň ýanyndaky Döwlet gullugy akademiýasy bilen BMG-niň Ilat gaznasynyň arasyndaky 2016-njy ýyl üçin Iş meýilnamasyna; Türkmenistanyň Prezidentiniň ýanyndaky Döwlet gullugy akademiýasy bilen BMG-niň Ilat gaznasynyň arasyndaky 2017-nji ýyl üçin Iş meýilnamasyna gol çekildi.
Ertir maslahat umumy mejlis we degişli mejlisler görnüşinde dowam eder. Olaryň gün tertibine XXI asyrda jemgyýetçilik ulagy, energetika we ulag, multimodal ulag-üstaşyr gatnawlar, durnukly ulagy maliýeleşdirmek, ýol hereketiniň howpsuzlygyny üpjün etmek, bu ulgamlarda halkara gatnaşyklaryny ösdürmek ýaly möhüm ugurlara degişli meseleler giriziler.
Forumyň çäklerinde goşmaça çäreleriň birnäçesi, şol sanda Ulag boýunça işewürler maslahaty, “Türkmenistanyň ulag ulgamy durnukly ösüş ýolunda” atly neşiriň tanyşdyrylyşy, netijeli hyzmatdaşlygy pugtalandyrmaga, onuň netijeli usullaryny işläp taýýarlamaga, ählumumy abadançylygyň we rowaçlygyň bähbidine sebit we ählumumy işleri işjeňleşdirmäge ýardam etmäge gönükdirilen ikitaraplaýyn resminamalara gol çekmek we beýleki çäreler meýilleşdirildi.
Şeýlelikde, BMG-niň howandarlygynda geçirilýän Aşgabat maslahaty Durnukly ösüş maksatlaryna ýetmegiň, häzirki döwrüň möhüm meseleleriniň sazlaşykly çözgütlerini işläp taýýarlamakda dünýä jemgyýetçiliginiň tagallalaryny utgaşdyrmagyň ýolunda netijeli ädimi alamatlandyrýar.
Türkmen döwlet habarlary
26.11.2016 ýyl.
http://tdh.gov.tm/news/tm/articles.aspx&article3408&cat19


c: text/html

text:
Habarlar
Ölçeg serişdeleri taýýarlamak, abatlamak, deňeşdirip barlamak we kalibrleme işleri amala aşyrýan synag barlaghanalaryny attestatlaşdyrmagyň
TERTIBI
Nobatdaky “STANDART, HIL WE HOWPSUZLYK” žurnaly goýberildi
AŞGABAT 2017 Ýapyk binalarda we söweş sungaty boýunça V Aziýa oýunlary...
2017-nji ýylyň 14-nji oktýabry
Bütindünýä standartlar güni...
Standartlaşdyrmak, metrologiýa we sertifikatlaşdyryş boýunça Döwletara Geňeşiň habarlary...
“Döwlet metrologiýa edaralarynyň Ýewro-Aziýa hyzmatdaşlygy” (KOOMET) guramasynyň wakalary we täzelikleri...

robotstxt: allowed

filter: keep


text:
Çeske Budeýowise şäheri sowet diktatory Iosif Stalini şäheriň hormatly ýaşaýjysy adyndan mahrum etdi.
Şäheriň geňeşi karary 15-nji maýda tassyklady.
Çehiýanyň günorta şäheri Iosif Staline bu hormatly ady 1945-nji ýylda, Sowet goşunynyň Çehoslowakiýanyň böleklerini nasistik Germaniýadan azat etmeginiň yzýany beripdi.
Çeske Budeýowise şäheri öz hormatly ýaşaýjysy adyndan Stalin bilen bilelikde Çehoslowakianyň birinji kommunist prezidenti Klement Gottwaldy hem mahrum etmek kararyna geldi. Gottwald bu ada 1946 ýylda eýe bolupdy.
Şäheriň geňeşi bu çäräni görmek işine ýylyň başynda girişipdi.


text:
Biziň programmamyz we okuw metodikamyz mydama ýokary
derejede kämilleşdirilýär, häzirki zaman şertlerinde döwrebap uýgunlaşdyrylýar
we aşakdaky fakultetlerde ornuny tutup okuw prosesleri boýunça bölünýär:
- Bilgi Teknolojisi Fakültesi
- organiki maddalaryň tehnologiýasy fakulteti
- himiýa tehnologiýasynyň we tehnikasynyň fakulteti
- neşirýat we çaphana işleri fakulteti
- inžener-ykdysadyýet fakulteti
- tokaý hojalyk fakulteti
- tehnologiýa we tokaý senagaty tehnikalary fakulteti
- gaýbana falulteti
- işgärleriň bilimini artdyrmak we kwalifikasiýasyny ýokarlandyrmak fakulteti
Bilgi Teknolojisi Fakültesi


text:
ABŞ-nyň prezidenti Donald Tramp, Kabulda partladylan ulag bombasy azyndan 95 adamy öldüreninden soň, ähli ýurtlary “Talybana” garşy “aýgytly herekete” çagyrdy.
Bu hüjümiň jogapkärçiligini “Talyban” öz üstüne aldy.
“Men şu gün Kabulda guralan we onlarça bigünä adamy öldüren, ýüzlerçe adamy ýaralan namart hüjümi ýazgarýaryn. Bu ganly hüjüm biziň-de, biziň owgan hyzmatdaşlarymyzyň-da aýgytlylygyny berkidýär” diýip, Tramp 27-nji ýanwardaky beýanatynda aýtdy.
"Indi ähli ýurtlar “Talybana” we olary goldaýan terrorçylyk infrastrukturasyna garşy aýgytly herekete geçmeli” diýip, ol sözüniň üstüni ýetirdi. “Talybanyň” zalymlygy ýol almaz.”
Owgan resmileri 27-nji ýanwar güni irden Kabulyň merkezindäki mähelleli ýerde bolan ägirt ulu maşyn partlamasynda azyndan 95 adamyň heläk bolandygyny, 191 bir adamyň ýaralanandygyny aýtdylar.
Içeri işler ministrliginiň maglumatyna görä, hüjümçiler barlag nokatlaryndan geçmek üçin “Tiz kömek” maşynyny ulanypdyrlar.
Kabul polisiýasynyň başlygynyň orunbasary Haknawaz Hakýar hüjümiň Sadarat skwerinde, köp sanly hökümet binalarynyň, daşary ýurt ilçihanalarynyň we dükanlaryň golaýynda bolandygyny aýtdy.


text:
Muhammet-şa Gajar
Muhammet-şa Gajar —Eýranda döredilen gajar türkmenleriniň döwletiniň ücünji şasy (hökümdarlyk ýyllary 1834-1848). Ol gajar türkmenleriniň döwletiniň ikinji şasy Fath Alynyň agtygydyr, şanyň mirasdüşer ogly Apbas Mürzäniň ogludyr.
Muhammet şanyň tagta geçişi barada şulary aýtsak, ol mirasdüşer şazada däldi. Fath Aly şa ýogalandan soňra onuň ogly Abbas Mürze tagta geçmelidi. Emma Abbas Mürze 1833-nji ýylda (entek kakasy dirikä) duýdansyz ýogalandan soň Muhammet Hyradyň daşyny gabamasyny bes edip, Tährana gelip, özüni mirasdüşer şazada diýip jar edýär. 1834-nji ýylda atasy Fath aly şa ýogalandan soň bolsa ol onuň üç oglundan rüstem çykyp, Muhammet şa tagtyny eýeleýär.
Muhammede häkimiýeti eýelemäge iňlisler kömek berýär. Emma iňlisleriň Hyrada dawa etmesi welin Muhammet şany biynjalyk edipdir. Ol ýaşlykdan “Hyrat Eýrana degişli bolmaly” diýen düşunjä uýupdyr. Iňlisler ony öz adamsy hasaplap, Eýran goşunlarynyň üstünden Angliýanyň gözegçiligini gurnamaga synanyşanlarynda Muhammet şa halkynyň, watanynyň ar-namysyny ileri tutup, öz şahsy bähbidinden geçmegi başarypdyr we iňlisleriň şeýle teklibini dessine ret edipdir.
Muhammet şanyň özüni alyp baryşy barha we barha iňlislere ýaramandyr. 1837-nji ýylda Muhammet şanyň Hyrada harby ýöriş guramagy iňlis-eýran gatnaşyklaryny has-da erbetleşdirpdir. Inlis hökümeti eger-de Eýran Hyradyň daşyny gabamasyny bes etmese onda oňa garşy Angliýanyň urşa başlajakdygyny aýdyp haýbat atypdyr. Haýbat diýip düşunmezlikleri üçin Angliýa öž harby gämilerini Pars aýlagyna girizipdir. 1838-nji ýylda Muhammet şa Hyradyň daşynyň gabawuny aýyrmaga we iňlislere kem-käs eglişikler etmäge mejbur bolupdyr. Ýone, iňlisleriň Eýranda ýerli kanunlara boýun egmezlikleri baradaky talabyny kanagatlandyurmandygy üçin Angliýa 1838-nji ýylda Eýran bilen diplomatik gatnaşyklaryny kesip, ilçilerini yzyna çagyrypdyr. Iňlis-eýran urşundan gaça durmak maksady bilen Muhammet şa 1841 –nji ýylda iňlisleriň ähli talaplaryny diýen ýaly kabul etmäge mejbur bolupdyr. Her näme-de bolsa Hyrat dawasy tamamlanyp, urşuň öňüni almak Muhammet şaha başardypdyr. 1847-nji ýylda ol Osman Türkmen döwleti bilen şertnama baglaşyp, iki ýurduň serhedinden geçýän Şatt-el-Arap boýunça döwlet araçägini kesgitlemek barada ylalaşypdyr. Şol şertnama boýunça käbir portlaryň yzyna, Eýrana berilmegini gazanypdyr.
Muhammet şa Eýranyň üstünde Russiýa bilen Angliýanyň hars urýandyklaryna gowy düşunipdir. Şonuň üçin başarsa olaryň ikisinden hem gaça durmaga synanyşypdyr. 1848-nji ýylyň Ruhnama aýynda Muhammet şa aradan çykypdyr.


text:
Ak mermerli Aşgabat sebitiň we dünýäniň owadan hem-de amatly şäherleriniň biri hökmündäki derejesini gün-günden berkidip, dürli pudaklarda netijeli halkara gatnaşyklarynyň geçirilýän merkezi hökmünde ykrar edildi. Watanymyzyň ähli künjegini, has çetdäki obalary gurşap alan giň möçberli özgertmeleriň barşynda paýtagtymyz hormatly Prezidentimiz Gurbanguly Berdimuhamedowyň başlangyjy we ýolbaşçylygy bilen oňyn bitaraplyk, parahatçylyk söýüjilik we hoşniýetli goňşuçylyk syýasatynyň üstünlikli durmuşa geçirilýändigini ähli aýdyňlygy bilen äşgär edýär.
Şu gün döwlet Baştutanymyz Aşgabat şäheriniň häkiminiň haýyşy boýunça we geçen wideoşekilli iş maslahatynda berlen tabşyrygy ýerine ýetirmek babatda alnyp barylýan işler bilen tanyşmak maksady bilen, paýtagtymyza iş saparyny amala aşyrdy we dikuçarda ýurdumyzyň baş şäherinde alnyp barylýan işleriň möçberlerini we şäheriň abadanlaşdyrylyşyny synlady.
Milli Liderimiz iş saparynyň dowamynda şäheriň durmuş düzümini we abadanlaşdyrylyşyny, ýaşaýyş jaýlarynyň gurluşygyny ösdürmek boýunça maksatnamanyň iş ýüzünde amala aşyrylyşyny gözden geçirdi.
Şeýle hem döwlet Baştutanymyz täze iri desganyň — işewür merkezi bolan kaşaň myhmanhananyň gurluşygyna degişli taslamalar bilen tanyşdy hem-de ýene-de bir maslahatlar merkezi bolan ýokary derejeli myhmanhananyň gurluşygy boýunça anyk görkezmeleri berdi.
Hormatly Prezidentimiz dikuçarda Aşgabadyň ýokarsyndan aýlanyp, şäherde alnyp barylýan gurluşyk we beýleki işlere, hususan-da, paýtagtymyzyň abadançylyk derejesiniň üpjün edilmegine toplumlaýyn çemeleşmeleriň möhümdigine ünsi çekdi. Şunuň bilen baglylykda, şäher düzüminiň kämilleşdirilmegi, seýilgäh zolaklarynyň giňeldilmegi möhüm talap bolup durýar.
Milli Liderimiz guşuçar belentlikden Aşgabatda alnyp barylýan işler, aýratyn-da durmuş maksatly desgalaryň gurluşygynyň barşy, ýol-ulag we yşyklandyryş ulgamynyň döwrebaplaşdyrylyşy, täze ýollaryň, köprüleriň gurluşygy bilen tanyşdy.
Döwlet Baştutanymyz degişli jemagat gulluklarynyň sazlaşykly işlemegi bilen şäherde nusgalyk arassaçylygy saklamak bilen baglanyşykly meseleleri hemişe üns merkezinde saklamagy tabşyrdy. Hormatly Prezidentimiz Gurbanguly Berdimuhamedow uçuşyň dowamynda Aşgabady ösdürmegiň 16-njy tapgyrynda gurulmagy meýilleşdirilýän desgalaryň ýerleşjek ýerlerini synlady.
Ýurdumyzyň baş şäherinde ýaýbaňlandyrylan giň möçberli özgertmeleriň oňyn netije berýändigini belläp, hormatly Prezidentimiz häkime bu ýerde alnyp barylýan gurluşyk işleriniň ýokary hil derejesini üpjün etmek boýunça birnäçe tabşyryklary berdi.
Döwlet Baştutanymyz paýtagtymyzy ösdürmegiň nobatdaky tapgyrynda ýollary abadanlaşdyrmak, şeýle hem durmuş ulgamyna degişli binalary ýerleşdirmek meselelerine örän oýlanyşykly çemeleşilmelidigini aýtdy. Milli Liderimiziň belleýşi ýaly, ähli amatlyklary özünde jemleýän ýaşaýyş jaýlarynyň we beýleki desgalaryň gurluşygy bilen bir hatarda awtomobil ýollarynyň ugrunda ýerleşdirilýän duralgalar, ýerüsti we ýerasty geçelgeler ilat üçin amatlylyk talaplaryna hem-de häzirkizaman şäher gurşawlarynyň ölçeglerine laýyk gelmelidir.
Döwlet Baştutanymyzyň başlangyjy boýunça Aşgabat şäherini ösdürmegiň esasy ugurlarynyň çäklerinde häzirki wagtda paýtagtymyzy gurmagyň nobatdaky tapgyrynda alnyp barylmaly işleriň anyk maksatnamasy düzülýär. Şäher gurluşygynda, binagärlikde we täze binalaryň bezeginde öňdebaryjy tejribeleriň durmuşa geçirilmegi netijesinde paýtagtymyz has-da gözel görnüşe, gaýtalanmajak keşbe eýe bolýar.
Soňky ýyllarda Aşgabat öz çäklerini has-da giňeltdi. Paýtagtymyzy ösdürmegiň 15-nji tapgyrynyň çäklerinde gurlan binalar toplumy ulanmaga berildi. Häzirki döwürde 16-njy tapgyryň taslamalary boýunça taýýarlyk işleri alnyp barylýar. Bu barada häkim döwlet Baştutanymyza hasabat berdi.
Hormatly Prezidentimiz durmuş ulgamyna ünsi çekip, paýtagtymyzy ösdürmegiň, şol sanda ýaşaýyş jaýlaryny gurmagyň konsersiýsyny durmuşa geçirmekde adam hakdaky aladanyň ilkinji nobatda durmalydygyny, adamlaryň oňaýly ýaşaýşy, dynç alşy we döredijilikli zähmeti üçin zerur şertleriň döredilmelidigini belledi.
Gürrüňi dowam edip, milli Liderimiz täze ýaşaýyş jaý toplumlarynda döwrebap söwda-dynç alyş merkezleriniň gurulmagyny, onda alyjylar we satyjylar, şeýle hem körpeleriň wagtlaryny şadyýan geçirmekleri, olaryň dünýägaraýşynyň giňelmegi üçin zerur şertleriň döredilmelidigini tabşyrdy.
Soňra hormatly Prezidentimiziň dikuçary Aşgabadyň demirgazygyna tarap ugur aldy. Häzirki döwürde şäheriň Çoganly ýaşaýyş toplumynda döwrebap ýaşaýyş jaýlarynyň gurluşygy batly depginlerde alnyp barylýar. Bu ýerde 1152 hojalyga niýetlenen ýaşaýyş jaýlarynyň gurluşygy tamamlandy. Çoganlyda ozal şeýle görnüşdäki ýaşaýyş jaýlarynyň 384-siniň açylandygyny hasaba alanyňda, bu toplumdaky döwrebap ýaşaýyş jaýlarynyň jemi sany 1536 ýetýär. Munuň özi paýtagtymyzy toplumlaýyn ösdürmek boýunça ýaýbaňlandyrylan giň möçberli çäreleriň oňyn netije berýändiginiň nobatdaky subutnamasydyr.
Döwlet Baştutanymyz Gurbanguly Berdimuhamedow guşuçar belentlikden şäheriň demirgazyk künjeginde alnyp barylýan işler bilen tanyşlygyň barşynda ýurdumyzyň gurluşyk senagaty üçin möhüm önümçilik desgasy bolan aýna kärhanasynda alnyp barylýan işleri synlady. Soňra milli Liderimiziň dikuçary Aşgabadyň demirgazyk-günbatar künjeginde ýerleşýän häzirkizaman ýaşaýyş toplumlaryna tarap ugur aldy.
Bu ýerde hormatly Prezidentimiziň başlangyjy bilen gurluşygyna badalga berlen Täze Zaman we Täze Oba häzirkizaman ýaşaýyş toplumlarynyň gurulmagy şäherli ýaşaýjylaryň ýaşaýyş-durmuş şertleriniň gowulandyrylmagyna gönükdirilendir. Köçeleriň we ajaýyp ýaşaýyş jaýlarynyň göni hatarlary ruhuňy göterýär. Bu ýerde adamlaryň amatly ýaşaýşy üçin ähli zerur şertler döredilendir, degişli durmuş düzümleri bar.
Aşgabadyň demirgazyk künjeginde Garagum derýasynyň golaýyndan geçýän G.Kulyýew köçesiniň ugrunda döwlet Baştutanymyzyň tabşyrygyna laýyklykda, ýurdumyzyň Senagatçylar we telekeçiler birleşmesiniň agzalarynyň edara binalarynyň gurluşyklary tamamlaýjy tapgyrda alnyp barylýar.
Milli Liderimiz Gurbanguly Berdimuhamedow uçuşyň dowamynda ýaşaýyş jaý toplumlarynyň, beýleki binalaryň we dürli maksatly desgalaryň gurluşygy bilen bir hatarda gök zolaklaryň döredilmegine, sport we çagalar üçin oýun meýdançalarynyň abadanlaşdyrylmagyny hem-de tutuşlygyna adamlaryň amatly dynç almagy hem-de wagtyny peýdaly geçirmegi üçin zerur şertleriň döredilmelidigini aýtdy we bu babatda häkime birnäçe anyk tabşyryklary berdi.
Döwlet Baştutanymyz paýtagtymyzdaky “Berkarar” söwda-dynç alyş merkeziniň ähli görkezijiler boýunça halkara ülňülerine laýyk gelýändigini, onuň adamlaryň iň gelim-gidimli ýerleriniň birine öwrülendigini belläp, şeýle merkezleriň gerimini giňeltmek bilen baglanyşykly meseleleriň çözgüdine jogapkärli çemeleşmegi tabşyrdy.
Soňra hormatly Prezidentimiz Köşi ýaşaýyş toplumynda, paýtagtymyzy ösdürmegiň 15-nji tapgyrynyň çäklerinde gurulýan söwda merkezlerinde alnyp barylýan işler bilen tanyşdy. Şunuň bilen baglylykda, milli Liderimiz täze gurulýan söwda toplumlarynda ulular üçinem, çagalar üçinem ähli zerur şertleriň döredilmeginiň möhüm talap bolup durýandygyny aýratyn belledi.
Döwlet Baştutanymyz uçuşyň dowamynda Tehnologiýalar merkeziniň ýanynda ýerleşjek Söwda merkeziniň gurluşygy boýunça alnyp barylýan işler bilen içgin tanyşdy.
Şeýle hem hormatly Prezidentimiz Gaýragoýulmasyz tiz kömek merkeziniň ýanynda Ýanyk şikeslerini bejeriş merkeziniň ýerleşjek ýeri bilen tanyşdy. Saglyk ulgamyna degişli desgalaryň gurluşygynda ýokary hil derejesiniň üpjün edilmegi, olaryň iň täze tehnologiýalar bilen enjamlaşdyrylmagy boýunça alnyp barylýan işleriň yzygiderli gözegçilikde saklanmalydygyny belläp, hormatly Prezidentimiz Gurbanguly Berdimuhamedow binalaryň ýanaşyk ýerleriniň abadanlaşdyrylmagy we gök zolaklaryň döredilmegi boýunça häkime birnäçe tabşyryklary berdi.
Ilatyň ýaşaýyş derejesini yzygiderli ýokarlandyrmagyň, onuň durmuş şertlerini gowulandyrmagyň Aşgabatda amala aşyrylýan giň möçberli şähergurluşyk maksatnamasynyň ileri tutulýan ugurlardygyny belläp, milli Liderimiz häkime bu babatda birnäçe tabşyryklary berdi.
Hormatly Prezidentimiz durmuş-medeni maksatly binalaryň gurluşygyny dowam etmegi tabşyrdy, olar ýokary depginde ösýän türkmen paýtagtynyň binagärlik toplumyna sazlaşykly goşulmalydyr, geçirilýän ähli işler ýurdumyzyň baş şäheriniň — Merkezi Aziýanyň merjen şäheriniň ýokary derejesine laýyk gelmelidir.
Aşgabady toplumlaýyn ösdürmek, şäheriň ähli düzümlerini döwrebaplaşdyrmak, onda adamlar üçin amatly durmuş şertlerini döretmek bilen baglanyşykly meseleler döwlet Baştutanymyzyň hemişelik üns merkezinde saklanýar. Milli Liderimiz paýtagtymyzda ýaýbaňlandyrylan giň möçberli özgertmeleriň durmuşa geçirilişini ünsden düşürmeýär. Hormatly Prezidentimiz Gurbanguly Berdimuhamedowyň belleýşi ýaly, bu ýerde alnyp barylýan işleriň döwrebap talaplara we ülňülere laýyk gelmegi, olarda ýokary hil, gözellik we ekologiýa derejeleriniň üpjün edilmegi hem-de uzakmöhletleýin geljegi nazarlaýan täzeçil çemeleşmeleriň ulanylmagy onuň esasy ugry bolup durýar.
Soňra Aşgabat şäheriniň häkimi ugurdaş desgalar toplumyny we işewürlik merkezini özünde jemleýän täze myhmanhananyň gurluşygynyň taslamasy hakynda hasabat berdi. Şunuň bilen baglylykda, döwlet Baştutanymyz Halkara howa menziliniň golaýyndaky A.Nyýazow şaýoly bilen Hoja Ahmet Ýasawy şaýollarynyň çatrygynda gurulmagy meýilleşdirilýän geljekki binanyň ýerleşjek ýerini synlady. Täze myhmanhana Aşgabadyň myhmanlaryna howa menziliniň ýakynynda ýerleşmäge oňaýly mümkinçilikleri üpjün eder.
Milli Liderimiziň garamagyna täze desga barada giňişleýin düşünje almaga mümkinçilik berýän taslamalar görkezildi.
6,9 gektar meýdanynda ýerleşjek täze myhmanhana dokuz gatdan ybarat bolup, onda 90-a golaý myhman otaglaryndan başga-da, iş otaglary, söwda merkezi, restoran we milli toý dabaralaryny, dessur çärelerini geçirmäge niýetlenen zallar göz öňünde tutuldy.
Bu ýerde görkezilen taslamalarda täze desganyň özboluşlylygy, onuň döwrebaplygy has aýdyň duýulýar. Onuň binagärlik çözgüdinde Türkmenistanyň esasy ajaýyplyklarynyň biri bolan Garagum sährasynyň tebigy aýratynlyklary öz beýanyny tapypdyr.
Döwlet Baştutanymyz taslama bilen içgin tanşyp, oňa birnäçe bellikleri aýtdy we degişli düzedişleri girizdi. Ýurdumyzyň geografiki taýdan amatly ýerleşendigini, gadymy döwürlerde bu ýerlerden möhüm halkara ýollarynyň geçendigini aýdyp, milli Liderimiz 2018-nji ýylyň “Türkmenistan — Beýik Ýüpek ýolunyň ýüregi” diýlip yglan edilmegini nazarda tutup, täze myhmanhananyň “Garagum” diýlip atlandyrylsa maksada laýyk boljakdygyny belledi.
Hormatly Prezidentimiz Gurbanguly Berdimuhamedow bu barada aýtmak bilen, bu özboluşly toplumyň paýtagtymyzyň Halkara howa menzilinden görünmelidigini, onuň iň häzirkizaman enjamlary bilen üpjün edilmeginiň zerurdygyny nygtady.
Myhmanhananyň bezeg aýratynlyklary, aýnalarynyň altynsow reňkde bolmagy adyna kybap gelmegini üpjün eder. Munuň özi halkymyzyň asylly myhmansöýerlik däpleriniň dabaralanýandygyny alamatlandyrar. Hormatly Prezidentimiziň belleýşi ýaly, myhmanhanada paýtagtymyza gelýän jahankeşdeleriň şäher bilen tanyşmaklaryny üpjün edýän ýörite maksatnama işlenip taýýarlanylmalydyr.
Şonuň bilen birlikde, döwlet Baştutanymyz täze topluma gelýän ýollary, onuň ýanaşyk ýerlerini abadanlaşdyrmak boýunça öňde durýan wezipeleriň çözgüdine jogapkärli çemeleşmegi üpjün etmegi tabşyrdy.
Täze desganyň şäher gurşawy we paýtagtymyzyň bu künjeginiň binagärlik keşbi bilen sazlaşmalydygyna ünsi çekip, hormatly Prezidentimiz bu ýerde gök zolaklary döretmek boýunça häkime birnäçe tabşyryklary berdi.
Şunuň bilen baglylykda, bu taslamanyň Maliýe we ykdysadyýet ministrliginiň Intellektual eýeçilik döwlet gullugy tarapyndan berlen patent bilen bellige alnandygy aýratyn nygtamak gerek. Mälim bolşy ýaly, binagärlik, şähergurluşyk hem-de bag-seýilgäh sungaty eserlerine awtorlyk hukugynyň goraglylygyny üpjün etmek maksady bilen ozal hormatly Prezidentimiz Gurbanguly Berdimuhamedow bu meseläni içgin işläp taýýarlamagy hem-de onuň degişli çözgüdini üpjün etmegi tabşyrdy.
Soňra Aşgabat şäheriniň häkimi Ş.Durdylyýew Köpetdagyň eteginde hem täze, kaşaň myhmanhananyň gurluşygynyň meýilleşdirilendigi barada habar berdi.
Milli Liderimiz soňky ýyllarda Aşgabat Aziýanyň merjen şäheri hökmünde ykrar edilip, ýurdumyza gelýän syýahatçylaryň, jahankeşdeleriň we beýleki işewür adamlaryň sanynyň artandygyny belledi. Munuň özi paýtagtymyzda halkara maslahatlary, beýleki iri möçberli çäreleri geçirmäge niýetlenen merkeziň gurulmagynyň maksadalaýyk boljakdygyny aňladýar. Şunuň bilen baglylykda, hormatly Prezidentimiz häkime dürli maslahatlary, kongresleri we beýlekileri ýokary derejede guramak üçin döwrebap halkara işewürlik merkeziniň gurluşygy bilen baglanyşykly birnäçe tabşyryklary berdi.
Degişli işleriň netijeli häsiýete eýe bolmalydygyny belläp, milli Liderimiz täze desganyň gurluşygynda milli ýörelgeler bilen häzirkizaman tejribeleriniň utgaşdyrylmalydygyny aýtdy we bu ýörelgeleriň berk berjaý edilmegi hem-de gurluşygyň öz wagtynda tamamlanmagy, onda ýokary hil derejesiniň üpjün edilmegi bilen baglanyşykly meseleleriň hemişe üns merkezinde saklanmalydygyny tabşyrdy.
Şeýle hem döwlet Baştutanymyz paýtagtymyzyň çäklerinde bar bolan ministrlikleriň we pudaklaýyn edaralaryň könelişen binalaryny aýryp, olaryň ornuna täze, döwrebap edara binalaryny gurmak babatda birnäçe tabşyryklary berdi.
Türkmenistanyň häzirki döwürde täzeden dikeldilýän Beýik Ýüpek ýolunyň çatrygynda geografik taýdan amatly ýerde ýerleşmegini nazara almak bilen, hormatly Prezidentimiz Gurbanguly Berdimuhamedow özara peýdaly hyzmatdaşlygyň möhüm şerti bolup durýan halkara ulag-üstaşyr geçelgeleriniň ähmiýetini belledi. Şunuň bilen baglylykda, ýurdumyzyň çäginde ýokary tizlilki awtomobil ýollarynyň gurluşygy aýratyn wajyp bolup durýar.
Döwlet Baştutanymyz ýokary halkara ölçeglerine laýyk geljek Türkmenabat — Türkmenbaşy awtomobil ýolunyň gurluşygy baradaky gürrüňe geçmek bilen, Amuldan Hazara çenli aralykdaky ýokary tizlikli awtomobil ýolunyň “Beýik Ýüpek ýoly” diýip atlandyrmak baradaky teklibi öňe sürdi.
Munuň özi Türkmenistanyň başlangyjy boýunça BMG-niň Baş Assambleýasynyň 2014-nji we 2015-nji ýyllarda kabul eden “Durnukly ösüş üçin halkara hyzmatdaşlygyny üpjün etmekde ulag-üstaşyr geçelgeleriniň orny”, şeýle hem BMG-niň Baş Assambleýasynyň “Multimodal” üstaşyr geçelgelerini döretmäge goldaw bermek maksady bilen, ulaglaryň ähli görnüşleriniň arasyndaky hemmetaraplaýyn gatnaşyklary üpjün etmegiň ýolunda” atly Kararnamalarynyň aýdyň netijesi bolup durýar diýip, hormatly Prezidentimiz Gurbanguly Berdimuhamedow belledi.
Döwlet Baştutanymyz paýtagtymyz boýunça iş saparyny tamamlap hem onuň jemlerini jemlemek bilen, Aşgabady dünýäniň iň gözel we ýaşamak üçin amatly şäherleriň birine öwürmäge ýardam berýän toplumlaýyn şähergurluşyk maksatnamasynyň tiz durmuşa geçirilmeginiň möhümdigini belledi.
©Seýsmiki Taýdan Durnukly Gurluşygyň Ylmy-Barlag Instituty


text:
Sişenbe güni Pakistan Yslam Respublikasynyň paýtagty Yslamabatda täze halkara howa menziliniň açylyş dabarasy boldy. Oňa Pakistanyň Premýer-ministri Şahid Hakan Abbasi we beýleki döwlet işgärleri gatnaşdylar. Olar täze howa menzilinde ýurduň günortasyndaky Karaçi şäherinden gelen uçaryň ilkinji gonuşyny we beýleki bir laýneriň asmana göterilişini synladylar. Şeýlelikde, täze howa menzili resmi ýagdaýda ulanmaga berildi.
Dabarada çykyş eden Şahid Hakan Abbasi Yslamabadyň täze halkara howa menziliniň hytaý-pakistan ykdysady zolagynda ýerleşip, onuň gurluşygynyň Pakistanyň soňky bäş ýylyň dowamynda gazanan ykdysady ösüşini beýan edýändigini we döwletiň mundan beýläkki ösüşine täze gapylary açýandygyny belledi.
Täze howa menziliniň terminalynyň gurluşygy Hytaýyň “China State Constraction Engineering Corporation” kompaniýasy tarapyndan amala aşyryldy.
Yslamabadyň täze howa menzili
Sişenbe güni Pakistan Yslam Respublikasynyň paýtagty Yslamabatda täze halkara howa menziliniň açylyş dabarasy boldy. Oňa Pakistanyň Premýer-ministri Şahid Hakan Abbasi we beýleki döwlet işgärleri gatnaşdylar. Olar täze howa menzilinde ýurduň günortasyndaky Karaçi şäherinden gelen uçaryň ilkinji gonuşyny we beýleki bir laýneriň asmana göterilişini synladylar. Şeýlelikde, täze howa menzili resmi ýagdaýda ulanmaga berildi.


text:
Meteorologiýa
Meteorologiýa – atmosferada bolup geçýän hadysalary öwrenýän we olaryñ sebäplerini düşündirýän ylymdyr ýa-da atmosferarnyñ fizikasydyr. Atmosferada bolýan hadysalar mukdar we hil taýdan tapawutlanyp, meteorologiýa (howa) elementlerine we hadysalaryna bölünýär. Meteorologik elementlere – radiasiýa, howanyñ temperaturasy, basyşy we ýel, çyglylyk, bulutlylyk, ygallar we beýlekiler degişli. Olar howa ýagdaýyny kesgitleý Atmosfera hadysalaryna – bugaryjylyk hadysasy, howanyñ sirkulýasiýasy, suw buglarynyñ kondensasiýasy we sublimasiýasy, bulutlaryñ döremegi, gök gürrüldemegi we ýldyrym çakmaklygy, apy-tupanlar mysal bolup bilerler.


text:
Türkmenistanyň prezidenti Gurbanguly Berdimuhamedow Şanhaý Hyzmatdaşlyk Guramasyna girýän döwletleriň baştutanlarynyň 8-9-njy iýunda Astanada geçirjek sammitine hormatly myhman hökmünde gatnaşar, diýip Trend agentligi habar berýär.
Maglumata görä, sammite gatnaşmagynyň çäginde Gurbanguly Berdimuhamedow ikitaraplaýyn duşuşyklaryň birnäçesini geçirer.
Sammitiň gün tertibine regional we halkara derejesinde aktual meseleler girizilendigi habar berilýär.
2001-nji ýylda döredilen Şanhaý Hyzmatdaşlyk Guramasyna Gazagystan, Gyrgyzystan, Orsýet, Täjigistan, Özbegistan, Hytaý girýär. Gurama regional hyzmatdaşlygyny, şol sanda söwda-ykdysady, howpsuzlyk, ekologiýa we beýleki ugurlardan gatnaşyklary ösdürmek maksadyny öz öňünde goýýar.
Türkmenistanyň prezidenti Şanhaý Hyzmatdaşlyk Guramasynyň sammitine 2016-njy ýylyň iýun aýynda hem gatnaşypdy.
Gurbanguly Berdimuhamedow Daşkentde geçirilen sammitde eden çykyşynda Türkmenistanyň gurama gyzyklanma bildirýändigini mälim edipdi.
“Biz Türkmenistanyň Şanhaý Hyzmatdaşlyk Guramasy bilen aragatnaşyklaryň mümkinçiliklerine ýokary baha berýäris. Partnýorlygyň möçberi örän giň görünýär, bu – energetika, transport, aragatnaşyk, söwda” diýip, Berdimuhamedow 2016-njy ýylyň 23-24-nji iýunynda Daşkentde geçirilen sammitde eden çykyşynda aýtdy.
Şanhaý Hyzmatdaşlyk Guramasyna agza bolmadyk Türkmenistan ýokary derejeli duşuşyklaryna myhman hökmünde çagyrylýar.


text:
Ishli
“MUKADDES BORÇ”
Watanyň goragynda durmak bir gysym topragy üçin soňky demine çenli göreşmek her bir ynsanyň mukaddes borjudyr. Ýekeje daban ýerini bir gysym topragyny özgä bereninden ölenini gowy gören pederlerimiziň durmuş mekdebine eýeren TDSG-nyň 2113 harby bölüminiň maýor Maksatmyrat Garaýewiň serkerdelik edýän serhet birikmesiniň ruhybelent serhetçileri hem W...
Paýtagtymyzda amala aşyrylýan özgertmeler
Aşgabat şäherimiziň çägini deň derejede we ýokary hilli ösdürmek, şeýle hem onuň çetleriniň paýtagtymyzyň nusgalyk derejesine laýyk gelýän has oňaýly, arassa, owadan bolmagyny üpjün etmek düýpli çäreleriň biri bolup, ýurdumyzyň baş şäherinde abadançylygyň, arassaçylygyň we ähli ugurlar boýunça nusgalyk derejede bolmagynyn üpjün edilmegi bilen bir...
Dünýa derejesindäki Merkez
Häzirki döwürde ylma daýanmazdan ýokary hili we netijäni gazanmak mümkin däl. Biz oňa hormatly Prezidentimiziň alyp barýan syýasatynyň netijesinde nebitgaz toplumynda, geologiýa, himiýa, energetika, ulag we aragatnaşyk pudaklarynda amala aşyrylýan işlere, görkezijilere ser salanymyzda hem duýýarys. Ösüşiň depginindäki ilerlemeleri oba hojalyk toplu...
Пайтагтымызы өсдүрмегиң тәзе чемелешмелери.
Беркарар Ватанымызда адам барадакы алада дөвлет сыясатымызың эсасы илери тутулян угурларының биридир. Юрдымызың илатының яшайыш-дурмуш шертлерини хас-да говуландырмак барада ил-юрт бәхбитли ишлериң алнып барылмагы «Дөвлет адам үчиндир» диен ынсанпервер йөрелгесиниң иш йүзүнде дурмуша гечирилйәндигиниң айдың шаядыдыр. «Әхли обаларымызы ве шәхерлерим...
Internet saýtynyň ýapylýar diýen ýalan gürrüňňler barada
2015-nji ýylyň ýanwar aýynyň 02-ne internet ulgamynda ýurdymyzda hyzmat edýän TM CELL, MTC aragatnaşyk ulgamlarynda internet torlarynyň (MobiMeet24, LINE, Odnoklasniki we ş. m.) ýanwar aýynyň 05-ne ýapylýandygy, haçan açyljagy belli däl diýen ýalan gürrüňler kime gerek boldyka?
Internet ulgamynda hiç-hili üýtgeşme bolmady, eger-de ýokarda gö...
Dek gezen dok gezer
Gynansak-da ata-babalarymyzyň “Süri agsaksyz bolmaz” diýip belläp geçişleri ýaly, şular ýaly eşretli durmuşyň hözürini görüp ýaşamaga derek käbir nogsanlyklary döredýän ildeşlerimiz hem bar. Käwagtlar jahyl oglanlarymyz şular ýaly uly baýramçylyklaryň biri hasaplanýan Täze ýyl baýramçylygyny ýatdan çykmajak, has täsin geçirmek maksady bilen zyýanl...
Ýurtda dollar gymmatlarmyş diýilýän gybatlar
Sоňky 1 аýyň dоwаmyndа hаlkyň аrаsyndа dоllаryñ gytаlýandygy, gеlејеkdе оnuň bаhаsynyň ýokаrlаnjаkdygy bаrаdа gеp-gürrüňlеr köpеlýär wе intеrnеt sаýtlаryndа şоňа mеňzеş mаkаlаlаr ýazylýar. Mеn bu ýagdаýlаrdа binјаlyk bоlup Mеrkеzi bаnkdа işlеýän kursdаşym bilеn gürrüňdеş bоlаnymdа şu аşаkdаkylаry düşündirdi.
Ýagny, Türkmеnistаnyñ Prеzidеnti...


text:
24 Şubat 2017 Cuma
Aşgabatda Uz-Daewoo Kysymly Ulaglaryň Dowamy Bolan Täze Kysymly Ravon Awtomobilleriniň Tanyşdyrylyşy Geçirildi
Paýtagtymyzda Uz-Daewoo kysymly ulaglaryň dowamy bolan täze kysymly Ravon awtomobilleriniň tanyşdyrylyşy boldy. Bu çäre “UzAwtoSanoat” paýdarlar kompaniýasy we Söwda we daşary ykdysady aragatnaşyklar ministrliginiň “Türkmenistan” döwlet söwda merkezi bilen bilelikdäki döredilen “Turkmen-UzAWTO” hojalyk jemgyýeti tarapyndan guraldy.
Oňa dürli kysymly awtomobilleri öndürýän zawodlaryň birnäçesiniň resmi wekilleri gatnaşdylar. Olaryň hatarynda ýeňil awtomobilleri çykarýan “Jeneral Motors Uzbekistan” («GM Uzbekistan») paýdarlar jemgyýeti, ISUZU kysymly awtobuslary hem-de orta ýük göterijiligi bolan ýük ulaglary öndürmäge ýöriteleşen “SamAwto” Jogapkärçiligi çäklendirilen jemgyýet, MAN kysymly ýük ulaglaryny, ýörite tehnikalary we tirkegleri öndürmek boýunça bilelikdäki özbek-nemes kärhanasy we beýlekiler bar.
Şeýle hem bu ýere ýurdumyzyň pudak düzümleriniň wekilleri, ýurdumyzda işleýän diplomatik wekilhanalaryň ýolbaşçylary, köpsanly awtomobil söýüjiler ýygnandylar.
Bu çärä gatnaşyjylaryň nygtaýşy ýaly, goňşy halkyň taryhy taýdan emele gelen ruhy we medeni umumylygy, iki ýurduň hem doly möçberli hyzmatdaşlyga ygrarlylygy däp bolan dostlukly türkmen-özbek gatnaşyklarynyň ygtybarly esasy bolup çykyş edýär. Häzirki döwürde Türkmenistan bilen Özbegistanyň arasyndaky netijeli gatnaşyklar hil taýdan täze mazmuna eýe bolup, uly kuwwaty bolan özara bähbitli hyzmatdaşlygy hemmetaraplaýyn işjeňleşdirmäge we diwersifikasiýalaşdyrmaga pugta binýat döretdi. Şunuň bilen baglylykda, täze pikirleriň, hyzmatdaşlyk etmegiň täzeçil usullarynyň, diňe bir däp bolan pudaklaryň däl, eýsem-de, öňdebaryjy usullara we tehnologiýalara esaslanan häzirki zaman nusgalary hem herekete getirmegiň zerurdygy bellenildi.
Mälim bolşy ýaly, häzirki döwürde Türkmenistan hormatly Prezidentimiz Gurbanguly Berdimuhamedowyň ýolbaşçylygynda Berkarar döwletimiziň bagtyýarlyk döwründe ykdysadyýeti senagatlaşdyrmaga tarap ugur alyp, täze ýokary tehnologik önümçilikleri döretmäge gönükdirilen maksatnamalary üstünlikli amala aşyrýar, esasy gorlaryny döwrebaplaşdyrýar hem-de menejmentiň, marketingiň, nou-haunyň öňdebaryjy gazananlaryny ornaşdyrmak arkaly kärhanalary tehniki taýdan gaýtadan enjamlaşdyrmakdan ugur alýar. Şunda daşary ýurtlaryň oňyn tejribesiniň öwrenilmegine hem-de türkmen ykdysadyýetiniň ileri tutulýan ugurlaryny nazara alyp, olaryň peýdalanylmagyna uly ähmiýet berilýär.
Bu gün Özbegistan Respublikasynyň awtomobil gurluşyk senagaty ýokary tehnologiýaly pudak bolup, daşary ýurtlaryň öňdebaryjy tehnologiýalarynyň we enjamlarynyň ýerli işgärler we çig mal mümkinçiligi bilen utgaşmagynyň nusgasy bolup hyzmat edýär.
Özbek hyzmatdaşlary Türkmenistanda bu çäräni guramaga gyzyklanma bildirip, ýerine ýetirilýän hyzmatlaryň hilini ýokarlandyrmagyň, ýurdumyzyň awtomobil ulag ulgamynyň maddy-enjamlaýyn binýadyny döwrebaplaşdyrmagyň we ösdürmegiň milli Liderimiz Gurbanguly Berdimuhamedowyň başyny başlan pudagy ösdürmek strategiýasynyň ileri tutulýan ugurlarynyň biri bolup durýandygyndan ugur aldylar. Şoňa görä-de, ulaglara, şol sanda awtomobil ulaglaryna howpsuzlyk we ygtybarlylyk boýunça aýratyn ýokary talaplar bildirilýär.
Öndürijiniň tassyklamagyna görä, şu ýerde görkezilýän Ravon kysymly täze ulaglar dünýä derejesinde bildirilýän ölçeglerine kybap gelýär—olar sowadyjylar, ruluň güýçlendirijileri bilen enjamlaşdyrylandyr, örän tygşytlydyr hem-de ekologiýa talaplaryna laýyk gelýär.
Özbek dilinde “rewon” diýmek “ýagty, arassa, tekiz ýol” ýa-da “ýeňil ýol” diýmegi aňladýar. Bazarda bu täze ulagyň üstünligi hyzmat etmegiň ýokary ölçegleriniň hasabyna kemala gelýär we munuň özi awtomobilleri halaýan hem-de ulaglardan başy çykýan adamlar üçin ajaýyp önümdir. Satyn alyjylaryň arasynda öz harydynyň üstünlige beslenjekdigine ynanýan öndüriji kompaniýanyň wekili onuň kysymynyň hatarlaryny giňeltmegiň üstünde işleriň dowam etjekdigine ynandyrdy.
Bu gün ulaglaryň Ravon Gentra, Ravon Nexia R3 we Ravon R4 kysymlary, mundan başga-da, ýörite gurnalan meýdançada Özbegistanda çykarylýan awtoulag serişdeleriniň dürli görnüşleriniň nusgalary görkezildi. Çärä gatnaşyjylar tehnikalaryň dürli görnüşleri, şol sanda oba hojalygy, gurluşyk işleri, jemagat gulluklary üçin niýetlenen tehnikalar bilen tanyşdylar. Bu ýerde dürli kysymly awtomobilleriň nusgalary görkezildi. Gurluşyk işlerine niýetlenen ulaglaryň arasynda MAN kysymly tehnikalar—uly ýük göteriji awtomobiller, beton garyjylar we beýlekiler bar.
Mälim bolşy ýaly, häzir Türkmenistanda şäherlerde we obalarda arassaçylygy hem-de ekologiýa kadalarynyň berjaý edilmegini üpjün etmek meselelerine aýratyn ähmiýet berilýär. Şunuň bilen baglylykda, bu ýere ýygnananlar Jemagat hojalygynyň gulluklary üçin tehnikalaryň nusgalaryna, şol sanda gyşyna gary aýyrmaga hem-de ýola çäge sepmäge, ýylyň islendik döwründe ýollary arassalamaga we ýuwmaga niýetlenen utgaşdyrylan ulaglara gyzyklanma bildirdiler.
Oba hojalyk tehnikasy—däne orujy kombaýn, köp işlerde ulanmaga niýetlenen traktorlar, pagta ýygyjy kombaýnlar, ekijiler, pürküjiler we beýlekiler bu ýere ýygnananlarda gyzyklanma döretdi. Sergide ýük awtoulaglary, ISUZU kysymly awtobuslar hem-de kiçi, şol sanda bagçylyk we öý hojalygy üçin niýetlenen tehnikalaryň nusgalary hem görkezildi.
Çäre tamamlanandan soň, türkmen we özbek artistleriniň çykyşlary boldy.
http://www.turkmenhabargullugy.com/asgabatda-uz-daewoo-kysymly-ulaglaryn-dowamy-bolan-taze-kysymly-ravon-awtomobillerinin-tanysdyrylysy-gecirildi/
Kaydol: Kayıt Yorumları (Atom)


text:
Russiýanyň prezidenti Wladimir Putin Serbiýanyň daşary işler ministri Iwiça Daçiçi “Dostluk ordeni” bilen sylaglady. Putin bu döwlet medalyny her ýyl daşary ýurtlylaryň birnäçesine berýär.
30-njy ýanwarda Russiýanyň hökümetiniň resmi websaýtynda çap edilen Putiniň kararyna laýyklykda, Daçiçe bu medal bilen “ýurtlaryň arasyndaky hyzmatdaşlygy we dostlugy berkitmekdäki üstünlikleri” üçin sylaglanypdyr.
Öňki premýer-ministr Daçiç Serbiýada Russiýa tarapdar syýasatçylaryň biri hasaplanýar.
Balkan ýurtlarynyň biri Serbiýa Ýewropa Bileleşigine goşulmaga çalyşýar, ýöne şol bir wagtda-da, Russiýa bilen mähirli gatnaşyklary saklamaga synanyşýar.
Bu sylag, Daçiçiň we prezident Aleksandar Wuçiçiň Moskwa sapar edip, Putin we Russiýanyň daşary işler ministri Sergeý Lawrow bilen gepleşikleri geçirmeginden birnäçe hepde soňa gabat geldi.


text:
Wakalaryň jümmüşinde
Türkmenistanyň orta mekdepleriniň uçurymlaryna, mugallymlaryna we ähli bilim işgärlerine
Sizi Berkarar döwletimiziň bagtyýarlyk döwründe döwlet derejesinde giňden bellenilýän «Soňky jaň» dabarasy bilen tüýs ýürekden gutlaýaryn.
«Ak şäherim Aşgabat» atly XVII köpugurly halkara sergä gatnaşyjylara
Sizi «Ak şäherim Aşgabat» atly XVII köpugurly halkara serginiň öz işine başlamagy bilen tüýs ýürekden gutlaýaryn.
Türkmenistanyň IX halkara Gaz kongresine gatnaşyjylara
Ilki bilen siziň ähliňizi Garaşsyz, baky Bitarap Türkmenistanda dokuzynjy gezek geçirilýän halkara Gaz kongresiniň öz işine başlamagy bilen tüýs ýürekden gutlaýaryn. Siziň ähliňize berk jan saglyk, kongresiň işine bolsa üstünlik arzuw edýärin.
Türkmenistanyň Ministrler Kabinetiniň giňişleýin ýörite mejlisi
Ministrler Kabinetiniň giňişleýin mejlisine gatnaşmak üçin halkara guramalaryň, Türkmenistanyň Mejlisiniň wekilleri, welaýatlaryň we Aşgabat şäheriniň häkimleriniň orunbasarlary, ýokary okuw mekdepleriniň rektorlary, gazet-žurnallaryň redaktorlary, jemgyýetçilik hem-de sport guramalarynyň ýolbaşçylary we beýleki ýolbaşçylar çagyryldy.
Türkmenistanyň Prezidenti wideoşekilli iş maslahatyny geçirdi
Milli Liderimiz göni aragatnaşyga, ilki bilen, Ahal welaýatynyň häkimi Ş.Amangeldiýewi çagyrdy. Häkim welaýatyň ekerançylyk meýdanlarynda alnyp barylýan işleriň ýagdaýy, şol sanda bugdaý oragy möwsümine taýýarlyk görlüşi, ekinlere agrotehniki kadalara laýyk derejede ýola goýulýan ideg işleri barada hasabat berdi.
Döwlet baştutany 30 kilometr aralyk boýunça welosipedli ýörüşi amala aşyrdy
Häzirki wagtda Türkmenistanda barha giň gerime eýe bolýan sport hereketi jemgyýetimizde möhüm ähmiýetli ugra öwrülýär, munuň özi ajaýyp eýýamyň esasy maksatlarynyň biridir. Sagdyn durmuş ýörelgesiniň işjeň tarapdary hem-de wagyzçysy bolan hormatly Prezidentimiz watandaşlarymyza, ozaly bilen bolsa, ýaşlara şahsy görelde görkezýär. Ine, şu gün hem milli Liderimiz işiniň juda köpdügine garamazdan, sport bilen meşgullanmak üçin wagt tapdy hem-de ýene-de örän ýokary beden taýýarlygyny görkezdi.
Hormatly Prezidentimiz Gurbanguly Berdimuhamedow dabaraly çärelere gatnaşdy
Watanymyzyň mukaddes nyşanlary bolmak bilen, Konstitusiýamyz hem-de ýaşyl Tugumyz türkmen halkynyň mizemez jebisligini, onuň parahatçylygyň, ynsanperwerligiň we döredijiligiň belent maksatlaryna üýtgewsiz ygrarlylygyny beýan edýär.
Hormatly Prezidentimiz Gurbanguly Berdimuhamedow agzaçar sadakasyny berdi
Bu çäräniň sahawatly Oraza aýynyň ilkinji günlerinde, şeýle hem muňa gabat gelen Türkmenistanyň Konstitusiýasynyň we Türkmenistanyň Döwlet baýdagynyň gününde geçirilýändiginiň çuňňur manysy bardyr. Ynsana diňe bir beden arassalygyny we ahlak päkligini peşgeş bermän, bu gadymy däp-dessur Berkarar döwletimiziň bagtyýarlyk döwründe täze üstünlikler gazanmak hem-de belent sepgitlere ýetmek üçin güýç-kuwwat berýär. Bu däpde aýratyn parasatlylyk we çuňňur many jemlenendir. Onda rehim-şepagatlylyga we kalbyň päkligine ymtylýan milletiň ruhy ýörelgesi beýan edilýär.
Ministrler Kabinetiniň we Döwlet howpsuzlyk geňeşiniň bilelikdäki mejlisi
Milli Liderimiz mejlisi açyp, 18-nji maýda ýurdumyzyň uly baýramy — Türkmenistanyň Konstitusiýasynyň we Türkmenistanyň Döwlet baýdagynyň gününi ilkinji gezek döwlet derejesinde giňden belleýändigini aýtdy.
Türkmenistanyň Prezidenti türkmen halkyny Türkmenistanyň Konstitusiýasynyň we Türkmenistanyň Döwlet baýdagynyň güni bilen gutlady
Sizi berkararlygyň we bagtyýarlygyň, ruhubelentligiň hem-de rowaçlygyň ak ýolunda belent maksatlara ruhlandyrýan Milli baýram — Türkmenistanyň Konstitusiýasynyň we Türkmenistanyň Döwlet baýdagynyň güni bilen tüýs ýürekden gutlaýaryn! «Türkmenistan — Beýik Ýüpek ýolunyň ýüregi» diýlip yglan edilen ýylda ilkinji gezek döwlet derejesinde bellenýän bu ajaýyp baýramyň şanyna geçiriljek dabaralaryň agzybirlik suprasynyň başynda jem bolan mähriban halkymyzy beýik işlere galkyndyryp, Garaşsyz, hemişelik Bitarap Türkmenistanda gazanylýan ajaýyp ...


text:
Bangladeşiň paýtagty Dakka şäherinde geçirilen zonal Aziýa çempionatynda Türkmenistanyň ýygyndy topary uly üstünlik gazandy. Biziň ýurdumyzyň ýygyndy topary nobatdaky altyn medala mynasyp boldy.
Türkmenistanlylar finalda ýer eýeleri bilen duşuşdylar. Oýnuň birinji döwri biziň toparymyz üçin şowly bolmady. Emma türkmen topary tutanýerli göreşde ilki oýnuň gidişini deňlediler, soňra bolsa bäsdeşleri - Bangladeşiň türgenlerinden doly üstün çykdylar. Biziň woleýbolçylarymyz oýnuň soňky üç döwründe öňdeligi eýeläp, bu ýaryşlarda altyn medallary aldylar.
Ýygyndy toparymyzyň öňdebaryjysy Didar Nuryýew bu ýaryşlaryň iň gowy oýunçysy diýen ada mynasyp boldy. Ildeşlerimiz Döwrangeldi Amandurdyýew libero ugry boýunça ýeňiji boldy, Arslanbek Iskanderow bolsa «Iň gowy pas beriji» diýen ada eýe boldy.


text:
Milli Liderimiz Gurbanguly Berdimuhamedowyň saýlanan eserleriniň «Ösüşiň täze belentliklerine tarap» atly kitabynyň nobatdaky – 10-njy tomy türkmen we rus dillerinde ...
24-nji noýabrda geçirilen hökümetiň mejlisinde ýurdumyzyň okuw mekdeplerinde daşary ýurt dilleriniň okadylyşyny kämilleşdirmek, bilim ulgamynyň ähli basgançaklarynda bitewi bilim gurşawuny ...
Şu gün “Arçabil” myhmanhanasynyň mejlisler zalynda Türkmen-awstriýa işewürler maslahaty geçirildi. Onuň işine gatnaşmak üçin Awstriýanyň döwlet edaralarynyň hem-de energetika, maşyngurluşyk, ...
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow 5-nji dekabrda Döwlet howpsuzlyk geňeşiniň göçme mejlisini geçirdi. Mejlisde ...
© All Right Reserved by Turkmens News


text:
Muhammet al-Idrisi
Abu Abdyllah Muhammet ibn Muhammet aş-Şerif al-Idrisi (1100-65) - arap geografy we syýahatçysy.
Ömri[üýtget | edit source]
Ol Seutda (Ispaniýada) doglyp, Kordowada okapdyr. Portugaliýa, Fransiýa, Angliýa, Kiçi Aziýa syýahat edip gelensoň, 1138 ýylynda Palermo göçüp, Sisiliýa koroly Rožer II-niň (1130-54) köşgünde bolupdyr. Onyň tabşyrygy bilen geografiýa boýunça iş ýazypdyr. Ol ömrüniň ahyrynda Seuta gaýdyp gelip, şol ýerde aradan çykypdyr.
Eden işleri we Eserleri[üýtget | edit source]
Awtor taryhy geografiýa we taryh boýunça gymmatly çeşme bolan "Welaýatlara syýahat edip ireniň güýmenjesi" ("Nuzhat al-muştak fi-htirak al-afak") diýen eser ýazypdyr. Ol eser Ýewropanyň, Afrikanyň we Aziýanyň käbir halklary barada gyzykly maglumatlar berýär. Awtor ýer ýüzüni 7 yklyma, her bir yklymy 10 bölege bölüp, her bir bölegiň kartasyny taýýarlapdyr. Onuň işiniň Afrika, Pireneý ýarym adasyna, Sisiliýa, Italiýa, Fransiýa, Şotlandiýa, Irlandiýa, Germaniýanyň welaýatlaryna, Balkan ýarym adasyna bagyşlap ýazylan bölegi has gymmatlydyr. Ol Aziýa baradaky materiallaryny ýazanda, özünden öňki alymlaryň işlerinden peýdalanypdyr. Onuň II ýygyndysy "Seýil-sapa bagy" ("Raud al-üns ba nuzhat an-nafs") bolup, ondan diňe käbir bölekler saklanyp galypdyr.


text:
Mart aýynyň ortalarynda Türkmenistanyň Senagatçylar we telekeçiler birleşmesiniň sergisi hem-de maslahaty guralar. Gözden geçiriliş içerki bazaryň täze ugurlaryny üstünlikli özleşdirýän hem-de halkara derejesine çykýan ýurdumyzyň kiçi we orta işewürliginiň tejribesini, gazananlaryny hem-de artýan kuwwatyny görkezer.
Sergä milli ykdysadyýetimiziň dürli pudaklarynda--oba hojalygynda, gaýtadan işleýän senagatda, gurluşykda we gurluşyk serişdelerini öndürmekde, söwdada hem-de hyzmatlar ulgamynda we beýlekilerde ýöriteleşýän ýurdumyzyň hususy kärhanalary gatnaşar.
Döwletimiziň telekeçiligi ösdürmäge döredýän has oňaýly şertleri türkmen işewürleriniň daşary ýurtlaryň işewür toparlary bilen gatnaşyklarynyň işjeňleşmegine ýardam edýändigi bellenildi. Hususy kärhanalaryň harytlary eksport etmäge şertnamalaryny resmileşdirmegiň amallarynyň ýönekeýleşdirilmegi söwda hyzmatdaşlygynyň geriminiň giňeldilmegine, Türkmenistanyň ykdysadyýetiniň döwlete degişli däl ulgamynda öndürilýän önümleri täze bazarlarda ýerlemäge çykarmaga ýardam eder.
TSTB-niň agzalarynyň maslahatynyň gün tertibine hususy ulgamy mundan beýläk-de ösdürmegiň esasy ugurlarynyň, esasy döwlet maksatnamalary babatda ýurdumyzyň telekeçileriniň öňünde durýan wezipeleri çözmek boýunça çäreleriň ara alnyp maslahatlaşylmagy girizildi.
Tejribäniň görkezişi ýaly, telekeçileriň öz işlerini giňeltmegi üçin mümkinçilikleri köp boldugyça, ýurdumyzyň ykdysady ösüşiniň depginleri hem şonça ýokary bolýar.
www.tdh.gov.tm


text:
Aşgabadyň merkezi köçeleriniň biri bolan Magtymguly şaýolunyň ugrunda Türkmenistanyň Içeri işler ministrligniň edarasynyň öňünde oturdylan Türkmenistanyň ilkinji prezidenti S. Nyýazowyň heýkeli goparlyp aýryldy.
Mundan 4 aý ozal bu köçäniň ugrunda, heýkeliň ýerleşen ýerinde abatlaýyş işlerini alyp barmak maksady bilen aralyga gara örtgi çekilipdi.
Köçäniň bu böleginiň ýapylmagy bilen ol ýerde näme işleriň geçiriljekdigini ýaşaýjylar doly bilmeseler-de, abatlaýyş işleriniň başlanan ilkinji günlerinden, ol ýerde ozal bar bolan S. Nyýazowyň heýkeliniň goparylyp aýrylandygy aýdylypdy.
Aşgabatly pensioner 69 ýaşly Atageldi aganyň sözüne görä, bu ýerde nähili abatlaýyş işleriniň geçiriljekdigi, köçäniň näçe wagtlap ýapyk boljakdygy, heýkeliň näme maksat bilen aýrylýandygy barada, metbugat sahypalarynda hem, mediada hem ilata hiç bir maglumat berilmändir.
Emma ilatyň çaklamalaryna görä, S. Nyýazowyň heýkeliniň bu ýerden goparylyp aýrylmagy, onuň gabat garşysynda, köçäniň gaýra ýüzünde duran Magtymguly Pyragynyň heýkelniň aýryljakdygy baradaky myş-myşlar bilen bagly bolmagy ähtimal.
Ilat arasynda Magtymguly Pyragynyň heýkeli aýrylyp, ol şäheriň daşynda, dagyň belentliklerinde bir ýerde ýerleşdiriljekmiş diýen habarlar ýaýrandan soňra, S. Nyýazowyň Içeri Işleri ministrligniň edara jaýynyň öňünde oturan heýkeliniň daşyna hem gara örtgi çekildi.
“Elbetde, şol bir köçede, gabatlaşyp duran heýkelleriň birisini aýryp, beýlekisini goýmagy resmiler özlerine uslyp bilmän, ilatyň hem närazyçylygyndan ätiýaç edip, heýkelleriň ikisini hem aýyrmak kararyna gelnip biliner. Bu işi S. Nyýazowyň heýkelini aýyrmakdan başlan bolmaklary ähtimal” diýip, Atageldi aga aýdýar.
Häzirlikçe heýkeliň nirä ýitirim bolandygy belli bolmasa-da, onuň daşyndaky gara örtügiň aýrylyp, köçäniň açylmagyna ýaşaýjylar az begenmediler.